הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 8, 2022-01-18 09:00

שרן השכל: בוקר טוב, אני שמחה לפתוח את ישיבת ועדת הקנאביס של הכנסת.

שרן השכל: בוקר טוב לחברי הכנסת רם שפע וסימון דוידסון, שהצטרפו אלינו היום לדיון החשוב.

שרן השכל: אנחנו בדיונים הקרובים נתחיל לדון בהצעת החוק עצמה ולעבור פרק-פרק מתוך הצעת החוק על-מנת לעדכן אותה ולסדר אותה.

שרן השכל: היו המון-המון הערות מקצועיות שהגיעו מהשטח, שהגיעו מהמפעלים, שהגיעו מהגדלים, מהרופאים, מהרוקחים, מהמטופלים, ממשרדי האוצר, הביטחון פנים, הבריאות.

שרן השכל: את כל ההערות והתיקונים אנחנו כאן בוועדה רוצים לתקן, לשנות ולאזן.

שרן השכל: בדיונים הקרובים אנחנו נתחיל בפרקים הקצת יותר קלים להגדרתי, שעליהם יש קצת יותר הסכמות, ולאחר מכן נגיע לפרקים היותר מורכבים, שבהם יהיו לא מעט דיונים.

שרן השכל: ככל הנראה נצטרך להגביר את הקצב בדיונים לפי אותם דיונים שיהיו – התנגדויות, הערות וכו'.

שרן השכל: חשוב שתהיה פה זכות דיבור לכל מי שמעוניין.

שרן השכל: הוועדה פתוחה לשמוע את הערות הציבור, את הערות המשרדים.

שרן השכל: אני יודעת שהרבה מהמשרדים הממשלתיים אמרו הבוקר: ההצעה הזו שונה ממה שהונח לקריאה ראשונה.

שרן השכל: נכון, לאחר מפגשים רבים כאמור עם גורמים שנמצאים, שחיים ביום-יום את הרפורמה עצמה הנוכחית, קיבלנו את ההערות שלהם.

שרן השכל: הצעת החוק עצמה תעלה משום שהיא עוברת את כל השינויים והתיקונים האלה, תעלה שוב לוועדת שרים לענייני חקיקה, אבל המטרה שלנו היא להגיש הצעת חוק טובה, איכותית, שתיטיב קודם כל עם המטופלים ועם התעשייה הישראלית לאחר מכן, ועם כל העוסקים בתחום, ובטח-ובטח שתשמור על הנושאים הביטחוניים, הבריאותיים מקצועית וכו'.

שרן השכל: לכן הצעת החוק הזו היא מורכבת.

שרן השכל: התקיימו לא מעט דיונים.

שרן השכל: כאמור בדיון הנוכחי נדון בפרק ו'3 שעוסק בעניין העובדים.

שרן השכל: העסקת עובדים בחוות החקלאיות שמייצרות את הקנאביס, במפעלים שמייצרים את אותם מוצרים.

שרן השכל: אחד הדברים העיקריים בכל הקשור לעליית המחירים הדרמטית של הקנאביס במדינת ישראל הוא הליך של רגולציה ובירוקרטיה מתישים, שמעלים למעשה את המחיר.

שרן השכל: העובדים הם חלק מזה.

שרן השכל: היינו במספר מאוד גדול של חוות וחזרו על זה וגם במפעלים, פעם אחר פעם.

שרן השכל: אי-אפשר להשיג עובדים.

שרן השכל: מה קורה במפעל שאין בו עובדים?

שרן השכל: קודם כל אתה מעלה את המחירים של השכר, ואז עדיין אין מספיק עובדים ולכן התפוקה והייצור יותר, כי אין מספיק ידיים עובדות.

שרן השכל: בכל הליך רגיל שאנו רוצים לשמור על הבטיחות והביטחון, אנו לא רוצים שגורמים עברייניים יעבדו באותן חוות או מפעלים שהם באמת רגישים, לכן נדרש דבר פשוט שלא נדרש במקומות עבודה רבים אחרים – וזו תעודת יושר, היעדר עבר פלילי.

שרן השכל: כל עובד ועובד בחוות או במפעלים צריך להגיש תעודה שאין לו עבר פלילי, אבל מרגע שהוא מאושר שאין לו עבר פלילי, אנו כוועדה לא רואים שום סיבה אחרת להטיל מגבלות נוספות.

שרן השכל: היום החוק מחייב כל עוד לעבור אישור נוסף, לא רק של משרד לביטחון פנים ושל עבר פלילי אלא צריך לעבור עוד סטמפה של משרד הבריאות.

שרן השכל: אני לא חושבת שזה קיים בשום תעשייה שמשרד הבריאות מאשר כל עובד ועובד בתעשייה הזו.

שרן השכל: מעבר לזה, זה יצר פקקים אדירים.

שרן השכל: לפעמים מענה אחרי שישה חודשים.

שרן השכל: בכל מקצוע, מי ימתין שישה חודשים בשביל עבודה?

שרן השכל: אתם יודעים איזו מצוקה יש של כוח אדם בכל כך הרבה מקצועות?

שרן השכל: אז דווקא לחוות הקנאביס הם ימתינו שישה חודשים עד שיחזירו להם תשובה אם הם יכולים לעבוד או לא?

שרן השכל: וממה יתפרנסו בינתיים?

שרן השכל: ומה המפעלים יעשו – ישלמו שכר שישה חודשים בזמן שממתינים לאישור של משרד הבריאות?

שרן השכל: הדבר הזה, לא מצאנו בו שום היגיון, ולכן תיקנו את הפרק לכך שהעובדים במפעלים, העובידם בחוות יצטרכו לעבור אך ורק הליך אחד, וזה מול המשרד לביטחון פנים כדי לוודא שלא תהיה כניסת גורמים עבריינים לעבוד באותם מפעלי תרופות, מפעלים לייצור קנאביס.

שרן השכל: אני אתן ליועצת המשפטית את זכות הדיבור להציג את הדברים ולהקריא.

סימון דוידסון: על איזו כמות של עובדים מדברים?

שרן השכל: תלוי.

שרן השכל: יש חוות שיש בהם 50 עובדים ויש חוות שיש בהן 300 עובדים כי יש להם כל שרשרת הייצור.

שרן השכל: עובדים זרים לא מאושרים בכלל, וגם פה יש שאלה, למה הם לא מאושרים, כי למיטב הבנתי, כל עובד זר שמגיע לישראל אמור לעבור סוג של בדיקת רקע פלילי לפני שהוא מקבל אישור הגעה למדינת לישראל.

שרן השכל: גם זו שאלה שנשמח לשמוע גם ממשרד החקלאות, כי הם מכירים את התהליך טוב.

שרן השכל: בבקשה, היועצת המשפטית ענת מימון.

ענת מימון: קודם כל אקרא את שני הסעיפים ואז אומר את ההערות.

ענת מימון: אנחנו מדברים על שני סעיפים שנוספו לנוסח שעבר בקריאה הטרומית.

ענת מימון: הנוסח שלהם כרגע: סעיף 27ג.

ענת מימון: הוא מדבר על אישור וכשירות עובדי בעל רשיון.

ענת מימון: (א) לא יתמנה אדם לעבודה אצל בעל רשיון אלא אם משטרת ישראל הודיעה לא יאוחר מ-30 ימים מיום קבלת פרטי העובד כי אינה מתנגדת למינויו לעבודה מטעמים של ביטחון הציבור לרבות בשל עברו הפלילי.

ענת מימון: בסעיף קטן (ב) הוא בסוגריים, זו הצעה שנצטרך לדון בה של הליך אישור דחוף של עובד.

ענת מימון: צריך להכריע אם הוועדה רוצה את זה או לא.

ענת מימון: פנה בעל רשיון לצורך קבלת אישור להעסקת עובד לפי הוראות סעיף קטן (א) ולא קיבל אישור של משטרת ישראל כאמור באותו סעיף קטן, רשאי בעל רשיון שהגיש בקשה לאישור העסקת עובד בנסיבות המחייבות העסקה מיידית של עובד להעסיק את העובד לתקופה שלא תעלה על 14 ימי עבודה אף בטרם התקבל אישור כאמור.

ענת מימון: זה סעיף שקיים בדברי חקיקה אחרים.

ענת מימון: הוועדה צריכה להכריע אם היא רוצה לאפשר פרוצדורה כזו גם במקרה הזה, במקרה שלא מקבלים תשובה.

שרן השכל: או אם פתאום 30 עובדים שחלו בקורונה וסגורים בבית ואתה חייב בדחיפות להביא עוד 30 עובדים כדי לבצע את העבודה.

ענת מימון: בנסיבות מחייבות העסקה מיידית.

ענת מימון: נדון בזה גם בהמשך, אבל צריך לומר שסעיף קטן (א) זה דרך המלך, וזה מה שקובע שאם בעל רשיון רוצה להעסיק עובד, הוא צריך לפנות והמשטרה בודקת האם יש התנגדות למינוי לעבודה מטעמים של ביטחון הציבור לרבות בשל עבר פלילי, כלומר המבחן הוא הגנה על ביטחון ושלום הציבור.

ענת מימון: אנו מדברים על עובדים של בעל הרשיון כשלגבי הרשיון יש לנו הסעיף של אישור רשיון, שנגיע אליו.

ענת מימון: זה אחד הפרקים שאנו מסדירים בהצעה.

ענת מימון: כבר היום בפקודת סמים מסוכנים במסגרת התיקון שנעשה לפרק ג'1 שנעשה לפני שנתיים, אם איני טועה, שלוש שנים, סעיף 25ג קובע הוראה דומה גם לגבי בעלי רשיון, המנהל צריך לפנות למשטרת ישראל לקבל המלצה לרשיון לעיסוק בקנאביס וגם אותה המלצה ניתנת לגבי אותו בעל רשיון אם אין לו עבר פלילי או בשל טעמים הנוגעים למהימנות, שלום הציבור וביטחון.

ענת מימון: פה אנו מדברים על העובדים של בעל הרשיון ולא על בעל הרשיון עצמו.

ענת מימון: אנו מבטלים פה את הצורך של אישור משרד הבריאות.

ענת מימון: משטרת ישראל היא שאמורה לתת אותו אישור להעסיק אותו עובד.

ענת מימון: זה המסגרת הכללית.

ענת מימון: נשמע את ההערות ונראה אם צריך לעשות התאמות בנוסח.

שרן השכל: נעלה כמה מהמפעלים ומהמגדלים שיסבירו לנו את הצורך ואת האתגרים שעומדים בפניהם.

שרן השכל: אתן בשתי דקות לכל נציג.

שרן השכל: הראשונה היא יפעת קריב, סמנכ"ל תיקון עולם.

שרן השכל: בבקשה.

יפעת קריב: בוקר טוב.

יפעת קריב: תודה רבה על קידום הנושא.

יפעת קריב: זה נושא ממש חשוב.

יפעת קריב: קודם כל, אני מודה לכם.

יפעת קריב: לאור ההתערבות שלך ושל רם שפע - שנה שעברה לא הצלחנו להעסיק עובדים והשבוע סוף-סוף קיבלנו אישור ל-90% מהעובדים שלנו.

יפעת קריב: ביום ראשון שני, לאור אותה מערכת חדשה שבנו.

יפעת קריב: זו פעם ראשונה מזה כמעט שנה שיש לנו אישור לעובדים לעבוד אצלנו.

שרן השכל: אנו ממש שמחים לשמוע, ומקווים שההליך הזה יתייתר ושלא יאשרו אחת לשנה.

שרן השכל: מטורף.

יפעת קריב: בזכות הדיונים שקיימתם – קיבלנו.

יפעת קריב: תודה.

יפעת קריב: הבנו שיש מערכת מחשוב חדשה.

יפעת קריב: משרד הבריאות יציג.

יפעת קריב: לגבי המשטרה, 30 יום לקבל תשובה זה המון.

יפעת קריב: המשטרה מדברים היום על 48 שעות בלבד שלוקח לה לאשר.

יפעת קריב: הם הציגו שהבעיה נמצאת בשלב השני של היקר ועליו אתם רוצים לוותר.

יפעת קריב: אם המשטרה מדברת רק על 48 שעות כי זו מערכת ממוחשבת, שאליה מזינים את האקסל, למה לאשר 30 יום?

יפעת קריב: 30 יום בפועל, תוסיפו שבתות וחגים, זה הופך ל-60 יום.

יפעת קריב: אנחנו מציעים לקצר את זה ל-10 ימים.

יפעת קריב: המשטרה אמרה 48 שעות אז ניתן להם טיפה יותר.

יפעת קריב: אז עשרה ימים, שבועיים אבל אין סיבה לגרור את זה כי 30 יום משאיר אותנו במצב של היום של כמה חודשים.

יפעת קריב: לגבי עובדים שלא קיבלו מענה, היום בפועל מחזירים לנו את הרשימה, אבל אם למשל הגשנו 30 שמות, אנו מקבלים 20 שמות חזרה.

יפעת קריב: על 10 שמות לא רשום למה לא אישרו אותם – האם הגשנו את פרטיהם לא נכון, או המשטרה פסלה אותם.

יפעת קריב: אין לנו מושג למה לא אושרו אותם שמות, וכשאנו מנסים לברר איך נוהל הגשת ערעורים.

יפעת קריב: למשל, יש לנו מספר עובדים צעירים.

יפעת קריב: בשנה האחרונה בגלל הקורונה הרבה חבר'ה צעירים ביקשו לעבוד בתעשיית הקנאביס במקום בקליפורניה, בחו"ל.

יפעת קריב: לחלקם יש תיק פתוח על פעם אחת שתפסו אותם במסיבה או באירוע – למשל, עובד אחד שלנו תפסו אותו אחרי אירוע צוק איתן עם ג'וינט ברכב.

יפעת קריב: לא יכולנו להעסיק אותו.

יפעת קריב: הוא לא משתמש, נקי לחלוטין, אין לו שום קשר לשימוש בסמים.

יפעת קריב: המשטרה לא נתנה לנו אפשרות להעסיק אותו.

יפעת קריב: לא היה לנו נוהל לערער.

יפעת קריב: אני מבקשת בשביל כל החבר'ה הצעירים במדינה שאולי פעם אחת או שתיים תפסו אותם על משהו ואומרים: אנחנו לא משתמשים, מבקשים למצוא נוהל כדי לאפשר להם לעבוד בתעשייה.

יפעת קריב: זו הזדמנות אדירה שהם יעבדו בארץ ולא בחו"ל.

יפעת קריב: היום אין נוהל הגשת ערעורים.

יפעת קריב: אנחנו ישות משפטית אחת שיש לה לפחות שש תת-חברות.

יפעת קריב: כל מפעל, חווה, בית מרקחת, יש לנו קוד עוסק.

יפעת קריב: אנחנו מגישים לכל קוד עוסק את השמות של כל הדירקטורים, של כל חברי הנהלה.

יפעת קריב: את השם שלי אפשר להגיש שש פעמים בשנה.

יפעת קריב: זה לא הגיוני.

יפעת קריב: אז בכל הקשור לדירקטוריון ולהנהלה בישות משפטית אחת להגיש פעם אחת בשנה ורק את החדשים לצרף.

יפעת קריב: זה מה שיוצר את כל הבלגאן במערכת.

שרן השכל: אתם כל שנה צריכים לחדש את אישור ההעסקה שלהם?

יפעת קריב: לא כל שנה אלא כל פעם שאנחנו מבקשים רשיון או שצריך חידוש קוד עוסק.

יפעת קריב: כל פעם שיש שינוי מגישים את השמות של כולם.

יפעת קריב: בגלל שאני גם בבית מרקחת וגם במפעל וגם בחווה כי אנחנו ישות משפטית אחת, את השם שלי אפשר להגיש שש פעמים.

שרן השכל: על איזה תיקונים?

יפעת קריב: קבלת רשיון או תיקון כלשהו.

יפעת קריב: למשל, הגדלנו את הקיבולת, אז צריך להגיש הגשה חדשה.

יפעת קריב: שוב יגישו את כל השמות.

יפעת קריב: כל שינוי שעושים של רשיון שמשנה את צורת הרשיון.

שרן השכל: בזה נצטרך לדון בפרק הראשון, קבלת רשיון עיסוק.

ענת מימון: סעיף 25ג לפקודת הסמים המסוכנים, שזה סעיף חדש יחסית, קובע שלא יינתן רשיון לעיסוק בקנאביס אלא לאחר שהקצין המוסמך מסר המלצה לגבי העניין אם אין מניעה.

ענת מימון: כנראה, הם מפרשים את זה כך שכל פעם שמוגשת בקשה לשינוי כזה או אחר, צרך מחדש להגיש את השמות של כולם.

יפעת קריב: תמיד אנחנו מגישים אותו קוד עוסק.

יפעת קריב: אם ניקח את בית המרקחת, זה אותו רוקח, אותם אנשים.

יפעת קריב: יש עובד אחד חדש – צריך להגיש את כולם.

יפעת קריב: לגבי עובדים זרים, לנו למשל יש חווה בים המלח.

יפעת קריב: כל המושבים בים המלח מעסיקים עובדים זרים.

יפעת קריב: יש הרבה מאוד עבודה פיזית שהיתה מקלה.

יפעת קריב: לאותו חקלאי שבא לחווה יש עובדים זרים.

יפעת קריב: הוא יכול להעסיק אותם מעבר לגדר אבל לא אצלנו.

יפעת קריב: צריך לשקול את הנושא של עובדים זרים בחוות שנמצאות בכל הארץ ובמיוחד בפריפריה.

יפעת קריב: מאוד קשה להביא עובדים זרים לאזורים האלה.

יפעת קריב: תודה רבה שוב, ההתערבות שלכם עשתה שינוי אמיתי, ממש.

שרן השכל: תודה רבה לך.

שרן השכל: אני רוצה להעלות את גולן ביטון, מנכ"ל יוניבו.

שרן השכל: בינתיים רם, בבקשה.

רם שפע: כמו שיפעת אמרה, שרן ואני קצת התחלנו ללחוץ בסוגיה, אז פתאום דברים זזים.

רם שפע: ככה זה עובד הרבה פעמים.

רם שפע: בסופו של דבר נראה לי שאנחנו במציאות מעוותת לחלוטין.

רם שפע: אין את זה בשום מקום.

רם שפע: כל השאלות שהפניתי בדיונים האחרונים ליובל לנדשפט שאמנם ענה עליהם, אבל מבין שאין באמת שום יכולת להצדיק את העובדה שלוקח חודשים להעסיק אותם.

רם שפע: יפעת חברת הכנסת התייחסה לזה – והיא לא נחה בנושא הזה – שרוצים לייצר מערכת מחשוב חדשה כדי לזרז את כל ההליך כי מבחינתו הסיפור העיקרי הוא המחשובי שמפריע להם מאוד.

רם שפע: שורה תחתונה, אין שום צורך בעוד גורם שיאשר עובדים למעט הבדיקה הבסיסית והפשוטה של המשרד לביטחון פנים, ולכן אני חושב שהנוסח מכוון בדיוק לנקודה הנכונה, אבל בגלל המצוקה הכל כך קשה של הענף ועוד הרבה סוגיות שאנו לא נוגעים בהן עכשיו, אנחנו צריכים לפתור להם את הבעיה גם לחודשים הקרובים עד שנצליח לתקן הכול ויהיה מושלם.

רם שפע: פה כן צריך שמשרד הבריאות כשהוא עולה, לוודא שאותה מערכת שהתחייבו שהיא מיושמת, שאכן כפי שיפעת אמרה, באמת כל העובדים מקבלים את כל האישורים ומספיק עם הסאגה המיותרת הזאת.

רם שפע: 48 שעות זה לא ריאלי.

רם שפע: אי-אפשר לדרוש משום גוף ציבורי תוך 48 שעות להתחייב לזה שיעשה משהו, אבל גם הם אמרו, עו"ד ענת מססה בדיונים שעשינו, הם מדברים על ימים בודדים.

רם שפע: יכול להיות ש-30 זה גרייס גדול מדי ואפשר לצמצם.

רם שפע: 10 ימים זה התחלה טובה.

רם שפע: בוא נשמע אותם, את המשרד לביטחון פנים.

רם שפע: זה נשמע סביר.

שרן השכל: נעבור לדוברת הבאה, דנה מרום, משנה למנכ"ל קנאשור.

דנה מרום: שלום, בוקר טוב.

דנה מרום: אחרי מה שיפעת הציגה, אין הרבה מה להוסיף.

דנה מרום: הדבר היחיד שראיתי בהצעת החוק שהעליתם זה לא כל כך הצלחנו להבין אם באמת צריכים לחכות את ה-30 יום ואז יש שבועיים או מה קורה אם תוך 30 יום לא מקבלים את התשובה, שזה הרבה פעמים קורה.

דנה מרום: התייחסות למקרים כאלה.

ענת מימון: כרגע המנגנון מדבר על זה שלא יתמנה אלא אם ניתן אישור לא יאוחר מ-30 יום.

ענת מימון: כך מקובל.

ענת מימון: אנו מנסחים את זה.

ענת מימון: ההנחה הסבירה היא שגוף ציבורי ימלא את המוטל עליו וכן יחזיר תשובה.

ענת מימון: מה שכן, הוספנו מנגנון שאם יש נסיבות שמחייבות העסקה דחופה וחלפו ה-30 ימים ולא קיבלת תשובה, אז תוכל להעסיק אותו לפרק זמן דחוף של 14 ימים, כשההנחה היא שבאותו זמן יתקבל אישור או יסורב.

ענת מימון: זה משהו שכרגע יש לשקול אם רוצים את זה.

ענת מימון: הנוסח של ה-30 יום הרגיל, אנו מטילים על המשטרה לתת תשובה תוך 30 יום.

ענת מימון: ההנחה היא שהיא תיתן תשובה.

ענת מימון: אנחנו לא קובעים סנקציות למקרה שלא ניתנת תשובה בזמן בחקיקה.

דנה מרום: תודה רבה.

שרן השכל: תודה רבה לך.

שרן השכל: ליאור פיסו, ממיי גרין פילדס.

ליאור פיסו: אני מצטרפת לכל מה שאמרה יפעת.

ליאור פיסו: אני רוצה לדייק, כי יפעת אמרה ש-30 יום יכולים להפוך ל-60 יום.

ליאור פיסו: לא מדובר ב-30 ימי עסקים אלא ב-30 ימים.

ליאור פיסו: גם אם יירדו ל-14, צריך להיות מאוד ברור שמדובר ב-14 ימים ולא ב-14 ימי עסקים ואז זה לא מתארך.

ליאור פיסו: יש לדייק את זה.

ליאור פיסו: נושא אחר, האישור כרגע, כפי שיפעת אמרה, אינו פרסונלי.

ליאור פיסו: האישור הוא פר חברת כספת של חברה מסוימת.

ליאור פיסו: אם אדם אושר, לא משנה אם אושר בתיקון עולם ומחר עובר לבזלת.

ליאור פיסו: האישור הוא פרסונלי, לאדם.

ליאור פיסו: לא צריך כל פעם לאשר אותו מחדש או להמתין את הימים שתחליטו.

ליאור פיסו: זה מסרבל מאוד מיותר.

שרן השכל: תודה רבה.

שרן השכל: רועי סולומון, BOL, בבקשה.

רועי סלומון: שלום לכולם.

רועי סלומון: בוקר אור.

רועי סלומון: תודה רבה שנתתם לי לדבר.

רועי סלומון: אני מסכים עם קודמיי שדיברו.

רועי סלומון: אני חושב שאנצל את ההזדמנות לתאר אלכם את תמונת המצב.

רועי סלומון: הרי מדובר לא רק על חברות הקנאביס אלא גם על הספקים שלנו.

רועי סלומון: אם בסוף השבוע האחרון עמדתי במצב בלתי-אפשרי שאני צריך להחליט, בגלל שאין מספיק מאבטחים, מאושרי התו, עמדתי במצב שאני צריך להחליט איזה חוק אני מפר, האם את נהלי האבטחה של המתקן ושל היק"ר, האם את נוהל התוספת, האם את חוקי התמ"ת.

רועי סלומון: אני לא רוצה לעמוד במצבים האלה.

רועי סלומון: כתמונת מצב, אנחנו בחוסרים של כל הרמות - מאבטחים, עובדי ניקיון, אנשי מטה, אנשי אבטחת איכות, אנשי מחשוב.

רועי סלומון: גם את ספקי המחשוב אני לא יכול להביא לאתר כדי שיעבדו כי הם לא מאושרי יק"ר, או נוהל כספת.

שרן השכל: כלומר גם כל המאבטחים צריכים לעבור כל אותם אישורים.

רועי סלומון: כולם.

רועי סלומון: גם הנהג שמוביל את הסחורה.

רועי סלומון: חברים, אין לנו עובדים.

רועי סלומון: המפעלים על סף הדממה.

רועי סלומון: תמיד היה קשה.

רועי סלומון: פוסט קורונה, האתגר גדל.

רועי סלומון: כשמוסיפים עוד נדבך של אישור הכספת אנו מבינים שזה הופך להיות על סף הבלתי אפשרי.

רועי סלומון: תראו איך אנחנו מתנהגים עם מועמדים שעוד לא הגיעו אלינו לעבודה.

רועי סלומון: אנחנו פונים אליהם אחת לשבוע.

רועי סלומון: המנהלים של המחלקות המגייסות מתקשרים – אני משמר מועמד עוד לפני שהתחיל לעבוד אצלי כדי שלא ילך לעבודה אחרת.

רועי סלומון: היום אני מבקש מהמועמדים שמסיימים בהצלחה את התהליך אצלנו לא לסיים את ההעסקה שלהם גם אחרי חתימת החוזה איתי.

רועי סלומון: אני מבקש מהם: אל תתפטרו.

רועי סלומון: אני לא רוצה לעמוד במצב, שאני לא יכול להעסיק אותו בתום חלוף ההודעה המוקדמת אצל המעסיק הקיים.

רועי סלומון: אז אני מבקש ממנו לתת הודעה מוקדמת שאני מקבל את היתר היק"ר.

רועי סלומון: אנחנו לא יודעים לעמוד בזה.

רועי סלומון: לא יודעים לעמוד ב-30 יום.

רועי סלומון: ההצעה של ה-14 יום – תעסיק את העובד מייד בתום ה-30 יום – חלפו ה-14, לא קיבלתי את ההיתר.

רועי סלומון: אומר לו: תשב בבית?

רועי סלומון: גם בבית אני לא יכול להושיב אותו כי אין לו עדיין היתר יק"ר.

רועי סלומון: ההגשות החוזרות והנשנות, אם אני חוצה את הכביש והולך לעבוד אצל חבריי, אני או איש מעובדיי, אני צריך היתר יק"ר מחדש?

רועי סלומון: אז יצרתי עומס מובנה על המערכת.

רועי סלומון: כל הגשת רשיון, כל הגשת דירקטוריון.

רועי סלומון: זה כדור שלג שאין לו סוף.

רועי סלומון: אנחנו בשיא המדרון.

רועי סלומון: המפעלים על סף עצירה לכל שכבות הערך, החל מחברי דירקטוריון וכלה בצווארון הכי כחול שיש.

רועי סלומון: לפני כחודש ערכנו התעשיינים אצל מנכ"ל משרד הבריאות ומנכ"ל משרד הכלכלה.

רועי סלומון: הבטיחו לנו שתוך חודש העוסק נפתח.

רועי סלומון: היתה התקדמות משמעותית בחודש הזה אבל הבעיה לא נפתרה.

רועי סלומון: אז נכון, יש מערכת מידע שנמצאת בראשית דרכה.

רועי סלומון: אנחנו צריכים כתעשייה, כתעשיינים כלי כלשהו שנותן אישור לעובד.

רועי סלומון: משהו שלא מעכב אותי בתהליך הגיוס שהוא מורכב ממילא, שעולה עשרות אלפי שקלים ממילא.

רועי סלומון: שרן התייחסה לזה בהתחלה.

רועי סלומון: הסיפור נורא פשוט.

רועי סלומון: אני כמו מתחריי, מדבר עם עובדים בתעשיית הפארמה, בתעשיית הקנאביס, חקלאים, מה לא.

רועי סלומון: אז אני פונה לעובדים באופן יזום בדיוק כמו חבריי בתעשייה.

רועי סלומון: אז העובדים מרגישים שהם נחפצים, אבל זה פיקציה, לא באמת.

רועי סלומון: יש מספיק אנשים שעובדים, אנשים שרוצים לעבוד.

רועי סלומון: אנחנו לא יכולים להמשיך בכדור השלג זה.

רועי סלומון: אנחנו צריכים לשים איזשהו פרוטוקול, תהליך.

רועי סלומון: גם עשרה ימים להמתין לאישור זה הרבה מאוד.

רועי סלומון: האם אפשר להגיש את תוצאות המערכת אלינו?

רועי סלומון: האם אנחנו יכולים קישור למערכת המידע ישירות וביטחון הפנים ומשרד הבריאות יאשרו את זה, אם צריך שמשרד הבריאות יאשר את זה?

רועי סלומון: האם בשביל לשחרר את צוואר הבקבוק הנוכחי שיש, אפשר להחזיר את הכוח כפי שהיה שנה שעברה למנהלי הביטחון שהם ותיקים ומומחים בתחומם, ולאפשר לנו כתעשייה, בחקלאות לייצב את הקו ואחרי זה נניח איזה חסם שאנו רוצים כל עוד הוא הגיוני ויש לו דרך לאפשר לנו להעסיק עובדים?

רועי סלומון: אלה עיקרי הדברים.

רועי סלומון: אנחנו באמת ביחד עם אתגרי הקורונה ואתגרי נוהל הכספת על סף להמית את המערכות שלנו.

רועי סלומון: כלומר בעוד חודש-חודשיים תהיה בעיה בשוק של צרכנים שאין להם קנאביס.

רועי סלומון: זה המשמעות.

שרן השכל: תודה רבה.

שרן השכל: חבר הכנסת שפע.

רם שפע: משפט קצר – אני צריך לצאת לצערי להצבעות בכלכלה – אחת, אני חושב שצריך להוסיף בכל מקרה מנגנון – או מנגנון דיווח לוועדה.

רם שפע: אי-אפשר להשאיר פתוח את הקצוות של מה קורה עם לא נותנים היתר.

רם שפע: הם יבינו שאם הם פונים ולא מקבלים תשובה, הם בבעיה.

רם שפע: אני סומך על המשרדים שירצו, אבל אנו יודעים איך העולם עובד.

שרן השכל: ואולי המנגנון לאשר אותם לעבודה.

רם שפע: זה תמיד עדיף.

רם שפע: הדבר השני, שנראה לי ברור, כל מי שמקבל היתר, צריך לקבל היתר עיסוק בתחום.

רם שפע: לא הגיוני שאם עובר, צריך לבדוק שוב אותו דבר.

רם שפע: אין בזה היגיון.

רם שפע: שייתנו לטווח של כמה שנים.

רם שפע: נראה לי ברור.

שרן השכל: כן.

שרן השכל: תודה רבה.

שרן השכל: משרד הבריאות, עו"ד רננה מיסקין.

רננה מיסקין: בוקר טוב.

רננה מיסקין: בגלל שהסוגיה שרלוונטית פה רלוונטית בעיקר לעניין אישור עובדים בהקשר המשטרה, עדיף שקודם תדבר עו"ד מטעם הבט"פ.

ענת מימון: אנחנו יוצרים פה מודל שונה מהקיים כיום.

ענת מימון: כיום משרד הבריאות כן הוא גוף שמאשר את העובדים ובהצעת החוק במה שמובא כרגע אנו אומרים: משרד הבריאות לא יהיה בתמונה לעניין אישור עובדים אלא רק אישור משטרה.

ענת מימון: מה עמדתכם בעניין הזה?

רננה מיסקין: השאלה של הפרדה בין הסמכות לאחריות היא שאלה שיש לבחון בהקשר המשפטי והמקצועי.

רננה מיסקין: אין לי ביחס לנוסח שהועבר אתמול, אין לי עמדה להעביר בהקשר הזה.

רננה מיסקין: זה לא הופיע בהצעת החוק המקורית.

רננה מיסקין: העמדה של משטרת ישראל, שמקבלת את השינוי מגורם ממליץ לגורם מאשר, כדאי לשמוע את העמדה שלהם.

רננה מיסקין: זה מה שיש לי בשלב זה לתרום.

שרן השכל: תודה.

שרן השכל: רויטל גרמה, המשרד לביטחון פנים.

רויטל גרמה: שלום.

רויטל גרמה: אני ראש חוליית אישורים מיוחדים.

רויטל גרמה: אנו מקבלים את הבקשות מהיק"ר.

רויטל גרמה: אסביר מה אנחנו עושים, כי שמעתי מה חושבים שאנחנו עושים, מערכת ממוחשבת שמקבלת את השם וישר מחזירה תשובה – זה ממש לא כך.

רויטל גרמה: קודם כל, מבחינת השאלה, את מי אנו בודקים, אנו לא רק בודקים עובדים זוטרים אלא בעצם אנו בודקים את כל מי שעוסק בקנאביס, וזה מבעלי העניין בתאגיד, נושאי המשרה, העובדים, משנעים, מתווכים, רוקחים.

רויטל גרמה: בעצם את כולם.

רויטל גרמה: לכן – אומר כבר שקשה להתייחס לפרק ו'3 העובדים בלי להתייחס לפרק ב' בעל הרשיון.

רויטל גרמה: מבחינת הערכת המסוכנות שאנו עושים, אנו עושים בדיקה מקיפה של הרשעות, של תיקים תלויים ועומדים, אם זה תיקים שנמצאים בחקירה או תיקים שנמצאים בבית משפט שהוגש כתב אישום, תיקים סגורים, מידע מודיעיני.

רויטל גרמה: אנו לא רק מעיינים במרשם פלילי אלא אנחנו נכנסים ובודקים בתוך התיקים, בתוך תיקי החקירה האם קיימות ראיות לכאורה ברמה המינהלית.

רויטל גרמה: גם מידע מודיעיני אנחנו בודקים, אם הוא עדכני, רלוונטי.

רויטל גרמה: זה לא משהו שנעשה כלאחר יד ולא שטחי.

רויטל גרמה: כמובן, תלוי מי המבקש – מישהו שאין לו שום דבר, מן הסתם הבדיקה תהיה מהירה יותר.

שרן השכל: כמה זמן בממוצע?

רויטל גרמה: זה תלוי מי עומד בפנינו.

רויטל גרמה: יש בדיקה שתהיה מהירה יותר, ויש בדיקה שיכולה לקחת יותר מ-30 יום כי עלינו לעשות גם כל מיני בירורים.

שרן השכל: האם רוב המקרים שמוגשים אליכם הם מקרים קלים או אתם פותחים בסוג של חקירה פלוס מודיעין ודברים נוספים?

רויטל גרמה: לא יודעת לומר לך כמה.

רויטל גרמה: אם זו בדיקה מהירה – אנו נותנים את התשובה יותר מהר.

רויטל גרמה: אחרת זה לוקח יותר זמן.

רויטל גרמה: 30 יום של המקרים המורכבים זה ממש לא מספיק.

רויטל גרמה: אנחנו גם מבצעים הערכת מסוכנות.

רויטל גרמה: זה לא מי שיש לו התיקים, אנחנו שוללים.

שרן השכל: אבל נאמר, עובדת ניקיון במפעל, עובד מפעל, פועל עצמו, איש אבטחה – לרוב, מי שעובד באבטחה, מקבל רשיון נשק, הוא גם בטח צריך לעבור כל מיני בדיקות לפני שהוא מקבל רשיון נשק.

שרן השכל: השאלה שלי, כמה בקשות אתם מקבלים בחודש?

שרן השכל: ושנית, בממוצע, כמה זמן לוקח לכם לעבור על בקשה אחת?

רויטל גרמה: שוב, זה משתנה.

רויטל גרמה: יש ימים שאני מקבלת גם אלף בקשות ביום.

שרן השכל: היה יום שקיבלת בו אלף בקשות?

רויטל גרמה: כן.

רויטל גרמה: זה תלוי מאוד, מה עומד בפנינו.

רויטל גרמה: יש מקרים שזה מהיר – אנחנו יכולים לתת באותו יום תשובה, ויש מקרים שיכול לקחת יותר מ-30 יום.

רויטל גרמה: אני לא מדברת על חצי שנה, כמו המקרה שדובר עליו, זה בטח לא היה שאנחנו עיכבנו – אבל לפעמים צריך לעשות עוד בירורים.

רויטל גרמה: כן קיים סיכון של זליגה של התחום הזה לגורמים עבריינים, ואנו גם רואים את זה שמוגשים כתבי אישום של עובדים ובעלי עניין שאפילו גונבים מהחוות סמים.

רויטל גרמה: זה נמצא, ואין להתעלם מזה.

רויטל גרמה: אני מבינה את הרצון, לעשות את הדברים מהר, אבל צריך לאזן את זה גם עם הסיכון.

רויטל גרמה: בנוגע להצעת החוק, מלבד הזמנים, ההבחנה בין בעל רשיון לעובד לא ברורה לי.

רויטל גרמה: כאמור אנו בודקים את כולם.

רויטל גרמה: מי זה בעל רשיון, מי זה עובד, בעל עניין – לאן הוא נכנס?

רויטל גרמה: אם אני מסתכלת על פרק ב', לא ברור לי שם מה הבדיקה שהמשטרה עושה שם אם בכלל.

רויטל גרמה: כתוב שם רק בדיקה של מרשם פלילי.

רויטל גרמה: מה זה אומר?

רויטל גרמה: זה נשמע משהו מאוד שטחי וזה לא משהו שיכול לאיין את המסוכנות.

רויטל גרמה: גם לא ברור לי בפרק ו'3, מה זה אומר שאנו הגורם המאשר?

רויטל גרמה: אם אני רוצה לתרגם את זה לתהליכי עבודה, מה המשמעות של זה?

רויטל גרמה: מחר כל עובד יפנה לתחנת משטרה ויגיש בקשה לאישור העסקה?

שרן השכל: למשל, ראינו מודל של מפקחים של בנק ישראל, שזה מנוסח בדיוק אותו דבר – אלא אם המשטרה הודיעה שיש מניעה.

שרן השכל: איך זה עובד בתחומים אחרים שקיים האישור הזה?

רויטל גרמה: אני נמצאת במדור הסמכות ועמדות משטרה.

רויטל גרמה: אנחנו מבצעים הערכת מסוכנות לא רק בתחום של קנאביס רפואי – גם בעוד תחומים, גם המחלקה שלנו מתעסקת ברישוי נשק, בהערכת מסוכנות של רישוי נשק.

רויטל גרמה: מבחינת העבודה של הערכת מסוכנות, מה שתיארתי לכם זה מה שאנו עושים במקרים אחרים, גם בנש"פים, מול רשות שוק ההון.

רויטל גרמה: לא ידוע לי על הסמכות ועל משהו דומה בבנק ישראל.

רויטל גרמה: אני נמצאת במדור הסמכות ועמדות משטרה, במחלקה שזה עיקר עיסוקה – הערכת מסוכנות.

רויטל גרמה: אנחנו מתעסקים בהערכת מסוכנות גם בתחום של רישוי נשק, גם בתחום של נש"פים מול רשות שוק ההון, מול משרד הפנים.

ענת מימון: מי הפונה במקרים האלה לקבלת האישור?

רויטל גרמה: הרגולטור.

רויטל גרמה: יש להבין, מה המשמעות של להפוך משטרה לרגולטור.

רויטל גרמה: ברמה הפרקטית, במשטרה מי שמטפל באזרחים, זה תחנות המשטרה.

רויטל גרמה: אני לא חושבת שנכון, שהמשטרה תתחיל לטפל באזרחים במקום שמגישים תלונות ותתעסק באכיפת הפשיעה, תתחיל להתעסק בבקשות.

רויטל גרמה: זה עכשיו קנאביס רפואי, מחר זה יכול להיות שאר התחומים שאנו עוסקים בהם בהערכת מסוכנות.

רויטל גרמה: אני לא חושבת שזה ייעל את התהליך.

רויטל גרמה: זה יסרבל אותו.

רויטל גרמה: גם כל עובד באזור מגוריו ילך לתחנה, במקום היום יש לכם גורם אחד היק"ר, שכנראה היתה בעיה מחשובית כפי שציינה יפעת קריב, שהיא רואה כבר את השינוי כי הבעיה המחשובית תוקנה.

שרן השכל: מספר הפניות הולך להיות זהה.

שרן השכל: לא יהיה הבדל.

שרן השכל: השאלה אם המעסיק הוא שפונה ומגיש את הבקשה, או משרד הבריאות או משרד הבט"פ.

רויטל גרמה: אבל גם אם יגיעו – אתם אומרים שמספר הפניות לא יגדל.

רויטל גרמה: זה לא מדויק כי אני רואה שבמהלך השנים היקף הבקשות גדל.

רויטל גרמה: מדברים על ייצוא קנאביס.

רויטל גרמה: יהיו עוד חוות, יהיו עוד בתי מרקחת.

שרן השכל: אבל גדילת אותה תעשייה עדיין תהיה צמיחה.

שרן השכל: לא משנה, אם תקבלי את הפניות בצורה פרטנית, אם תקבלי את הפניות מגורם כמו מהמשרד לביטחון הפנים או מהמעסיקים עצמם.

שרן השכל: מספר הפניות ימשיך לגדול.

רויטל גרמה: אבל היום אנחנו עובדים מול גורם אחד, מול היק"ר.

רויטל גרמה: כדי לבנות מנגנון, שהמשטרה תקבל אנשים באופן ישיר, גם אם זה המעסיק, ותצטרך לקבל את הבקשה, לבדוק את המסמכים, בתחנה יקבלו את המסמכים, יעבירו את זה לגורם שיעריך את המסוכנות, יחזיר הגורם הזה לתחנה, התחנה תחזיר את התשובות למעסיק.

שרן השכל: רגע, כאשר משרד הבריאות פונה, הוא לא פונה אליכם ישירות?

רויטל גרמה: כן, אבל משרד הבריאות היום גם למשל בתאגיד – הוא מטפל בטיפול הראשוני – הוא עושה את כל העבודה מול הפונה.

רויטל גרמה: בעצם ברגע שאתם נותנים לנו לעבוד מול הפונים, זה מוסיף נטל.

רויטל גרמה: אם היום אני צריכה לעבוד מול גורם אחד ומול מערכות מחשוביות שנמצאות במשטרה, ברגע שאני הופכת לרגולטור אני צריכה מנגנון שייתן מענה ישיר לאזרחים.

ענת מימון: כלומר אתם כמשטרה – אני מדברת לא רק על האגף שלך והתחום שלך – לא מאשרים בשום מקרה מצב של אדם שצריך לבוא ולבקש אישור?

רויטל גרמה: לא.

רויטל גרמה: אנחנו מדור במטה הארצי שמתעסק רק בהערכת המסוכנות.

רויטל גרמה: כאמור אנו עובדים מול המערכות המחשוביות.

ענת מימון: נצטרך לבחון בדברי חקיקה אחרים שיש הוראות כאלה.

שרן השכל: השאלה אם אנו יכולים במצב כזה, לבחון את עניין אישור עובדים שבאים ישירות במגע עם הצמח ועובדים כמו עובדי ניקיון, עורכי דין, רואי חשבון, אנשים שלא באים במגע בכלל עם נותני השירותים.

שרן השכל: אדם במחשוב, שהחברה שכרה אותו לסייבר, הגנה על מערכות המחשוב, שאין לו בכלל כניסה לחממות, למפעל לתוצרת, מדוע הוא צריך לעבור אותו אישור משטרתי?

שרן השכל: לכן על-ידי הקלה של תומכי התעשייה ואולי העובדים אשר באים במגע שהם יצטרכו וכך גם להקל על מספר האישורים שיצטרכו, ולייצר מנגנון יותר קל.

שרן השכל: בבקשה.

סימון דוידסון: אני נמצא פה בגלל משהו אישי עברתי השבוע.

סימון דוידסון: הבנתי שקרובת משפחה מאוד קרובה אליי היתה במצב מאוד קשה, כמעט לא הצליחה ללכת, התחילה להשתמש בקנאביס רפואי.

סימון דוידסון: זה התחיל לפני שלושה שבועות.

סימון דוידסון: לא ידעתי אבל ראיתי שינוי גדול אצלה, התאוששות אדירה, התחילה ללכת, התחילה לחייך, לאכול.

סימון דוידסון: אדם אחר נגלה אליי ולא ידעתי מה הסיבה.

סימון דוידסון: רק השבוע התחלתי לחפור והבנתי שהיא קיבלה אישור לקנאביס רפואי וזה שינה לה את החיים.

סימון דוידסון: זה מאוד ריגש אותי.

סימון דוידסון: ראיתי אותך בכניסה, אמרתי: אני מוותר על הוועדות, בא לפה.

סימון דוידסון: שמעתי על הבעיות של העובדים.

סימון דוידסון: דיברתי עם שרת הכלכלה אורנה ברביבאי.

סימון דוידסון: הבנתי שהיא חזק על זה מול משרד הבריאות ומול היק"ר.

סימון דוידסון: יש פה בזום נציגים של משרד הכלכלה.

סימון דוידסון: חשוב לשמוע, איך משרד הכלכלה פועל מול משרד הבריאות בנושא.

סימון דוידסון: אני מבין שיש מהלכים ועזרה גדולה של משרד הכלכלה.

סימון דוידסון: חשוב לי לומר - בוא נשמע אותם, לכן חזרתי.

סימון דוידסון: בהתחלה הסתכלתי מהצד על העברת החוקים האלה ועל השמחה הגדולה ואמרתי: מה השמחה?

שרן השכל: זה לא פחות מהצלת חיי אדם.

סימון דוידסון: זה מציל אנשים.

סימון דוידסון: היום אני אומר שזה מחזיר אנשים לחיים.

סימון דוידסון: אנחנו צריכים לעשות הכול כדי שנהיה יותר נגישים בנושא הזה גם לחקלאים שמגדלים את זה, לעזור להם בנושא העובדים.

סימון דוידסון: אשמח שמשרד הכלכלה יוכל לומר מה עושה בנושא הזה ואיך תורם לנושא העובדים.

סימון דוידסון: תודה.

שרן השכל: ממש מרגש לשמוע.

שרן השכל: תודה.

דוד פפו: עד עכשיו דיברנו על חוות ומפעלים, אבל אנחנו כבתי המרקחת והרוקחים נמצאים בדיוק באותו מצב.

דוד פפו: גם אצלנו ברגע שאנחנו מבקשים רשיון, כל מי שנמצא בבית המרקחת, עובר אותה פרוצדורה.

שרן השכל: אבל אתה צריך בכל מקרה לעבור בדיקת עבר פלילי כרוקח.

דוד פפו: לא.

דוד פפו: אני לא מגיש טופס כספת ולא כלים.

דוד פפו: מגיע אליי רוקח להעסקה ובא במגע עם חומרים נרקוטיים הרבה יותר חזקים.

דוד פפו: יש כאן אבסורד.

שרן השכל: אבל כאשר רוקח מקבל רשיון רוקחות, הוא לא עובר מול המשטרה בדיקת רקע פלילי?

דוד פפו: לא.

דוד פפו: רופא עובר?

דוד פפו: אחות עוברת?

שרן השכל: אחות לא יודעת, אבל אין דבר כזה רופא בלי עבר פלילי.

דוד פפו: השאלה אם עובר בדיקה לפני שמתחיל לעבוד בקופת חולים.

דוד פפו: אם מגיש טופס כספת.

דוד פפו: טופס הכספת משמעותו בדיקת הרישום הפלילי.

ענת מימון: את מדברת על שלב רישוי העוסקים.

שרן השכל: כן.

שרן השכל: נצטרך לבדוק את זה.

שרן השכל: נעלה את היועמ"שית ענת מאסה קינן, בבקשה.

ענת מססה קינן: שלום.

ענת מססה קינן: אתמול בצהריים קיבלנו את ההצעה עם השינויים.

ענת מססה קינן: לא הספקנו להידרש לכולה, לכן זו התייחסות ראשונית.

ענת מססה קינן: מבחינתנו השינויים, כפי שהיושבת-ראש אמרה, הם מאוד מהותיים, כי יש לנו פרק ג'1 לפקודת הסמים המסוכנים שנותן סמכויות הפיקוח והבקרה למשטרת ישראל.

ענת מססה קינן: זה פרק שנכנס לתוקף לפני שנתיים וחצי, לפני החלטת הממשלה שהתירה את הייצוא ולא בכדי.

ענת מססה קינן: לכן זה פרק מאוד חשוב לנו כדי לשמור על שלום הציבור וביטחונו.

ענת מססה קינן: אנו מבינים שהתיקון המתבקש בעקבות עיכובים שהיו בנושא, שלא אחת אמרנו שהיו אצל המשטרה ושבוע שעבר הודיע משרד הבריאות שהעיכובים האלה, נמצא פתרון לנושא הזה, פתרון מחשובי, שאמור לייעל את התהליכים, ולגרום לכך שתוך מספר ימים- -

שרן השכל: אנחנו מדברים פה לא על לחתוך את העניין של המשרד לביטחון פנים ושל המשטרה.

שרן השכל: רוצים להשאיר אותו.

שרן השכל: אנחנו רוצים לחתוך את החוליה של משרד הבריאות.

שרן השכל: למה משרד הבריאות נדרש לעבור פרוצדורה נוספת באישור העובדים?

שרן השכל: את זה אנו מעוניינים לחתוך.

שרן השכל: האם יש לכם התנגדות לעניין החתיכה הזו של החוליה של משרד הבריאות?

ענת מססה קינן: אחלק זאת לשתיים.

ענת מססה קינן: אחת, משפטית אני חושבת שיש קושי שיש לשוחח עליו.

ענת מססה קינן: לא הצלחנו לשוחח עם כל המשרדים בנושא.

ענת מססה קינן: משרד הבריאות הוא הרגולטור ונותן הרשיונות.

ענת מססה קינן: גם עובד בהיותו מחזיק, מגדל או מה שהוא לא עושה בתחום, צריך רשיון מאת הרגולטור, ולהוציא את הרגולטור מהנושא הזה זו שאלה משפטית שיש לבחון אותה.

ענת מססה קינן: לגבי הסוגיה השנייה, מקצועית, שמענו את רויטל.

ענת מססה קינן: המשרד תומך בעמדה של המשטרה בנושא הזה.

ענת מססה קינן: מי שתפרט יותר בעניין זו עו"ד טל פז.

שרן השכל: בבקשה.

טל פז מזרחי: בוקר טוב.

טל פז מזרחי: בעצם התפקיד של היק"ר לא מתמצה באיסוף החומרים וגיבוש והעברה למשטרה.

טל פז מזרחי: התפקיד העיקרי של המשטרה זה אכיפת החוק.

טל פז מזרחי: יש לנו פקודת המשטרה שעוסקת ומפרטת בנושא.

טל פז מזרחי: אנו לא רוצים ליצור מצב שהגורם המחליט הוא אשר מהווה את הגורם הממליץ ואין שום ערכאת ערעור על ההחלטה.

טל פז מזרחי: כלומר היום כשיש עובד שאנו נותנים המלצה שלילית – בחיובית כמובן אין בעיה – יש לנו היק"ר שיכול לבחון את הדברים ולהאיר את זה.

טל פז מזרחי: ככל שיש רצון לעשות בירור נוסף, שימוע, ערעור, הליך כזה או אחר, הוא יכול להתקיים.

טל פז מזרחי: ברגע שאנו כמערכת אכיפת חוק ניקח לידינו רגולציה על הליך מינהלי, מעבר לעובדה שזה פותח פתח לטיפול דומה בעוד אלפי כאלה, זה מסיט את עיקר התפקיד והיכולת שלנו, מבחינת המשאבים, לאכיפת חוק במגוון המישורים הפליליים.

טל פז מזרחי: אני מבינה את הבעייתיות ושומעת את הזעקה הגדולה של המפעלים, וזה ברור לי.

טל פז מזרחי: אבל זה שנעביר את העבודה מגורם אחד לאחר, זה לא מה שיפתור את הבעיה.

טל פז מזרחי: קיצור התהליכים יבוא לידי ביטוי בייעול, במערכות מחשוב, בהקצאת תקנים כפי שמשרד הבריאות קיבל, ושם יש לשים את הדגש ואת מרב הכוח.

טל פז מזרחי: זה שנגרום עכשיו לכל תחנה בארץ להתעסק עם עשרות עובדים שהגישו מסמך כזה או אחר או שיצטרכו לפנות למשרד ממשלתי כזה או אחר כדי לקבל מסמכים שיאשררו את המידע שקיים אצלנו, וכל זה שעושה מדור אחד במטה הארצי, מניסיון עבר – זה לא עובד.

טל פז מזרחי: לכן החסם הזה לא באמת ייפתר.

טל פז מזרחי: כדי לתת את הפתרון הראוי למצב הזה זה רק לייעל את התהליך כפי שנעשה.

טל פז מזרחי: מאחר שכבר נעשו הדברים במשרד הבריאות, אני מציעה, לתת זמן, כפי שנידון גם בוועדה של חבר הכנסת שפע, לראות האם באמת התהליכים יועלו כפי שאמרה הדוברת הראשונה.

טל פז מזרחי: המערכת עובדת.

טל פז מזרחי: בואו ניתן לזה זמן לראות האם אכן יש תיקון לתהליך הזה.

טל פז מזרחי: אם נראה שזה לא תומך, ניתן לחשוב על דרכים אחרים.

טל פז מזרחי: אבל לקצר את המועד, לא לתת לנו לעשות הארכה, אתם רואים שגם היום בחוק המחוקק קבע ארבעה חודשים ולמרות זאת ניתן מענה תוך מספר ימים, אם פחות מעשרה ימים במקרים רגילים.

שרן השכל: אתם אולי נותנים את המענה אבל בסוף משרד הבריאות נותנים את התשובה שנה מאוחר יותר.

שרן השכל: אני מבינה שאתם מסתכלים רק על החוליה שלכם.

שרן השכל: לכן אנו רוצים לחתוך את החוליה הזו שמעכבת את אותם אישורים.

שרן השכל: אין בעיה אם משרד ביטחון פנים מאשר תוך מספר ימים.

שרן השכל: זה מבורך.

שרן השכל: הבעיה היא בחוליה השנייה.

טל פז מזרחי: ברגע שאת מעבירה את המלאכה למשרד לבט"פ, הוא יהווה את הצינור שבו יהיו תקועות הבקשות הללו.

טל פז מזרחי: אין לנו מטה קסמים שאנחנו לא עובדים טיוב יותר מהיק"ר במובן הזה שאנו מריצים את הבקשות ואלפי ידיים יכולות להתעסק בזה.

טל פז מזרחי: זה אותו כוח אדם שנתון וזה אותן מערכות מחשוב שקיימות שהן לא הטכנולוגיה המתקדמת ביותר שיש.

טל פז מזרחי: לכן בזה שנעביר את המחלה מאדם אחד לאחר, לא נפתור את הבעיה.

שרן השכל: אנחנו לא מדברים על להעביר את המחלה מיד אחת לאחרת.

שרן השכל: אנחנו מדברים על להעביר את המחלה דרך ניתוח אחד ולא שלושה ניתוחים.

שרן השכל: כי ניתוח אחד מבחינתנו הוא מספיק, ולא צריך להעביר את זה קודם דרך היק"ר, אחר כך דרך המשרד לביטחון פנים ואז שוב דרך היק"ר.

שרן השכל: אנו רוצים לקצר ולפשט את ההליכים.

שרן השכל: עלה פה הנושא של למה אדם שתומך תכנות, מחשוב וכו', למה נדרש אישור בעצם למסוכנות?

שרן השכל: למה הבקשות האלה גם צריכות להגיע אליכם?

טל פז מזרחי: את צודקת, שאפשר לחשוב על גיבוש מדרג של עובדים שבאים במגע עם הצמח וכאלה שלא.

טל פז מזרחי: למיטב היכרותי והסיור שערכנו בחוות, וערכנו סיור רחב ומלא בפרטים ומידע, גם עובדי ניקיון באים במגע.

טל פז מזרחי: צריך לעשות דירוג יותר מציאותי.

טל פז מזרחי: אבל במובן הזה של להעביר לנו את התפקיד, מה שזה יצור – ברגע שאנו נעשה את המלאכה של היק"ר לא נעמוד לא בארבעה ימים, לא בעשרה ימים וגם לא בשבועיים.

טל פז מזרחי: כל מלאכת הדרישה והאיסוף והחקירה תעבור אלינו.

טל פז מזרחי: זה מה שיקרה.

טל פז מזרחי: מעבר לזה, השמיכה בסוף היא קצרה אז הטיפול באירועים פליליים ייגרע בהכרח.

טל פז מזרחי: שוב – ברגע שאין לי ערכאת ערעור, כלומר המשטרה היא זו שממליצה ומחליטה ומוציאה לפועל ואוכפת, יש לזה משמעות רגולטוריות שיש לבחון בעיניים הרבה יותר רחבות מהעיניים של המשטרה.

טל פז מזרחי: זה מעורבות של משרד המשפטים בראש ובראשונה וכמובן משטרד הבט"פ.

טל פז מזרחי: יש לזה משמעות גם מבחינה ארגונית אצלנו וכמובן תקציבים שאני לא רוצה לדבר עליהם, כי מהותית זה לא נכון לעשות.

טל פז מזרחי: אשמח מאוד אם משרד הבריאות יוכלו לומר, איפה הקצאת התקנים שקיבלו כרגע ואיפה הפתרון המחשובי הנהדר שנתנו, כמה שם זה יכול לייעל ולקצר את תהליך העבודה אצלם כדי שנוכל להבין אם אנו עומדים בפני בעיה משמעותית או אנחנו עובדים בפתח על תיקון.

שרן השכל: תודה רבה על הדברים.

שרן השכל: אני מבקשת להעלות את משרד הכלכלה.

שרן השכל: ראש אגף סיוע לתעשייה, מיכל נידם וקסמן, בבקשה.

מיכל נידם וקסמן: בוקר טוב.

מיכל נידם וקסמן: קודם כל, בהמשך לדברי של חבר הכנסת דוידסון, משרד הכלכלה ושרת הכלכלה מובילה מזה מספר חודשים, מרגע שנכנסה למשרד, את כל החסמים שאנו יודעים עליהם בתחום הקנאביס הרפואי.

מיכל נידם וקסמן: התקיימו לא מעט דיונים עם משרד הבריאות ועם כל הנוגעים בדבר, בין היתר גם בעניין העובדים.

מיכל נידם וקסמן: הנושא הזה עלה ושמענו כבר שבנושא הזה יש התקדמות לא קטנה בתקופה הקצרה שהשרה מובילה את העניין.

סימון דוידסון: מה ההתקדמות?

מיכל נידם וקסמן: משרד הבריאות עדכן על מערכת המחשוב שהם פיתחו כאמור, ושמענו כבר כמה חברות שדיברו שהתהליכים יותר מהירים.

מיכל נידם וקסמן: אנחנו דוחפים את זה מהצד שלנו.

מיכל נידם וקסמן: הגישה של משרד הכלכלה היא להוריד כמה שיותר את הרגולציה בלי לפגוע בביטחון הציבור, ומה שלא נדרש אז כמובן להסיר ולקדם כמה שיותר את התחום הזה.

מיכל נידם וקסמן: אנו רואים את החשיבות של העסקת עובדים בצורה מהירה ויעילה כדי לא לפגוע במפעלים ובתעשייה.

מיכל נידם וקסמן: זה דבר שאנו שמים עליו על דגש מאוד גדול מול משרד הבריאות.

מיכל נידם וקסמן: אנו בעד כל תהליך שיפחית את הרגולציה בנושא ויקל על העוסקים להעסיק את העובדים בצורה הכי קלה שיש תוך שמירה על ביטחון הציבור.

סימון דוידסון: חשבו על עבודה מועדפת בנושא?

שרן השכל: הם מקבלים שכר יפה.

שרן השכל: כל העובדים הם ישראליים.

שרן השכל: הבעיה היא שלא מאשרים אותם.

שרן השכל: אותו הליך של חיילים משוחררים, יצטרכו גם לעבור את התהליך הזה - שישה חודשים רק כדי לאשר אותם.

שרן השכל: אחת לשנה.

שרן השכל: הם יחכו שנה שלמה רק כדי לקבל את המענק?

שרן השכל: זו עבודה של שנה בשביל לקבל את המענק.

שרן השכל: משרד המשפטים.

שרן השכל: הדיל יונס.

הדיל יונס: בוקר טוב.

הדיל יונס: יפעת רווה אתנו, אפשר לאפשר גם לה.

יפעת רווה: בוקר טוב.

יפעת רווה: קיבלנו אתמול את ההצעה של הייעוץ המשפטי של הוועדה והתחלנו לעשות הידיינות בינינו, כולל אנשים שעוסקים במרשם הפלילי.

יפעת רווה: קיבלנו תשובות ראשוניות אבל נצטרך לעשות שיח נוסף גם עם משרד הבריאות וגם עם המשרד לביטחון פנים אז אנו מבקשים לחזור עם תשובות סופיות בדיון הבא בשבוע הבא.

שרן השכל: יכול להיות שיהיו תיקונים נוספים – נבקש מכם לעבור על הנוסח המעודכן שנעביר לכם.

יפעת רווה: אם אפשר להעביר את זה כמה ימים לפני הדיון, כדי שנוכל לדון, כי גם לנו נדרש הזמן – אם יש שינויים.

שרן השכל: אין בעיה.

שרן השכל: משרד החקלאות, עו"ד אפרת אביאני.

שרן השכל: האם בכל מגזר חקלאי אחר יש נהלים דומים לאישור אותם עובדים?

אפרת אביאני: ככל שידוע לי, לא.

אפרת אביאני: משרד החקלאות עקרונית לא מעורב בכלל כרגולטור באירוע של עובדים באופן כללי.

אפרת אביאני: בהיבט של עובדים זרים משרד החקלאות הוא גורם ממליץ, וגם פועל להגדלת מכסת העובדים הזרים לחקלאות בכלל, וענף הקנאביס לא שונה מענף חקלאי אחר לצורך העניין.

אפרת אביאני: הייחוד שלו הוא ברגולציה הספציפית הזאת, שהרציונלים שלה נוגעים להיבטים הייחודיים של המוצר.

אפרת אביאני: אבל בענפי חקלאות בדרך כלל אנו לא מעורבים ולא מכירים רגולציה מסוג זה להעסקה של עובדים, לא ישראלים ולא – לא ישראלים.

שרן השכל: כשאתם מאשרים מכסות של עובדים זרים להגעה לפה, האם הם עובדים גם בדיקת מרשם פלילי במדינות המוצא שלהם?

אפרת אביאני: את המכסה של העובדים הזרים מאשרת הממשלה.

אפרת אביאני: היא מחולקת על-ידי רשות האוכלוסין וההגירה לפי המלצות ואמות מידה שנקבעות על-ידי משרד החקלאות.

אפרת אביאני: בדקתי לפני הדיון.

אפרת אביאני: למיטב ידיעתנו, אנו לא בודקים עבר פלילי.

אפרת אביאני: ככל שגורמי המקצוע אצלי במשרד יודעים, אין בדיקת עבר פלילי.

אפרת אביאני: כן יש בדיקות בריאותיות, לא בהכרח בהקשר הקורונה, באופן כללי.

אפרת אביאני: זה היה גם קודם.

אפרת אביאני: לא ידוע לנו על בדיקות מסוג זה.

שרן השכל: מה החשש?

שרן השכל: עובד זר לרוב הוא חי גם בשטח בקרוואנים.

שרן השכל: החשש, שיעבור עבירה פלילית?

ענת מימון: האיסור להעסיק עובדים זרים בתחום הזה, מה מקורו?

אפרת אביאני: לא יודעת לומר אבל מבחינתנו, ענף הקנאביס הוא ענף חקלאי שזכאי לכל גורמי הייצור שהוא זקוק לו, אם זה מים, אם זה קרקע ואם זה עובדים.

אפרת אביאני: מבחינתנו, המגבלה היא לא במשרד החקלאות.

אפרת אביאני: אם יש מגבלה גורפת על העסקת עובדים לא ישראליים בענף הזה, היא לא באה מאתנו.

ענת מימון: הבנו שיש מגבלה.

ענת מימון: יש לוודא מי יצר אותה.

סימון דוידסון: העובדים הזרים שמגיעים לארץ, לא בודקים להם אישור פלילי, לא בודקים את עברם בשום נקודה?

אפרת אביאני: משרד החקלאות לא בודק.

אפרת אביאני: כדי להיכנס ולעבוד בארץ אתה צריך אשרה.

אפרת אביאני: את האשרות מחלקת רשות האוכלוסין וההגירה.

אפרת אביאני: יכול להיות שבתהליך הוצאת האשראי יש בדיקה כלשהי.

אפרת אביאני: אנו לא מכירים הליך של בדיקת עבר פלילי.

שרן השכל: אוקיי.

שרן השכל: נבדוק מי עשה את המגבלה הזאת.

שרן השכל: משרד הבריאות?

שרן השכל: נעלה את רננה, היועצת המשפטית של משרד הבריאות.

שרן השכל: למה נקבעה אותה מגבלה לאיסור עבודה של עובדים זרים בתעשיית הקנאביס?

רננה מיסקין: למיטב ידיעתי זה משטרת ישראל, משרד הבט"פ.

שרן השכל: טוב, טל פז.

טל פז מזרחי: לעניין הזה אשמח שרויטל תתייחס, כי הם עוסקים בזה בפועל.

רויטל גרמה: נמצאת איתי ראש המדור שלי, תמר בייט-שרון.

תמר בייט-שרון: קודם כל, אני מתנצלת על האיחור שלי, זה כתוצאה מבדיקה.

תמר בייט-שרון: אני רוצה להדגיש – החלק שלנו בתהליך הרישוי הוא הנושא של הערכת מסוכנות פלילית.

תמר בייט-שרון: התפקיד של משטרת ישראל זה שלום הציבור וביטחונו, ולכן נקודת ההסתכלות שלנו היא בזווית הזו.

תמר בייט-שרון: כפי שרויטל הדגישה וגם רויטל פז מזרחי, זו נקודת ראות מאוד חשובה.

תמר בייט-שרון: המחוקק מצא לנכון לעגן אותה בחוק, אבל היא גם מוגבלת.

תמר בייט-שרון: זה התפקיד שלנו.

תמר בייט-שרון: אנו עושים שימוש במערכות המידע שלנו כדי לבצע הערכת מסוכנות פלילית ולא שום דבר מעבר לכך.

תמר בייט-שרון: אנו לא בודקים את התנאים המקדימים של האנשים שאנו בודקים אותם ולא אלה של החברות וכו'.

תמר בייט-שרון: ברגע שהתהליך הזה יועבר על כתפינו, זה נטל- - -

שרן השכל: אף אחד לא מבקש מכם לבדוק זאת.

שרן השכל: אנו מבקשים לבדוק רק את עניין המסוכנות ולא דבר מעבר לכך.

תמר בייט-שרון: אבל ברגע שהנטל עובר לכתפינו, אנחנו הופכים לרגולטור שנדרש לבצע גם את הבדיקות הנוספות שאנחנו לא ערוכים- - -

שרן השכל: איזה בדיקות נוספות?

תמר בייט-שרון: יש תנאים מקדימים בתהליך הזה שכל אזרח/אדם שרוצה לעבוד, צריך לעמוד בהם.

שרן השכל: לא.

שרן השכל: אין שום תנאים מוקדמים לפני כן.

שרן השכל: יש סך הכול בקשת המעסיק.

שרן השכל: הדבר היחיד שאתם נדרשים לבדוק ולא דבר מעבר לכך, הוא עניין המסוכנות.

שרן השכל: אם משרד הבריאות מעוניין לבדוק דברים נוספים, הוא צריך להגיע בפני הוועדה ולומר אילו דברים נוספים הוא מבקש לבדוק מבחינת העובדים שעובדים שם, ואנחנו, לפי שיקול דעתנו, יכולים לומר, האם דברים כאלה נדרשים או לא.

שרן השכל: אבל מבחינת המשטרה, התהליך היחיד שאותו אנו מבקשים שהמשטרה תבדוק הוא הליך המסוכנות בלבד.

תמר בייט-שרון: אבל ברגע שהפנייה ישירה למשטרת ישראל, משתמע שצריך לבדוק את הדברים הנוספים.

שרן השכל: ממש לא.

שרן השכל: הסעיף לא מנוסח כך.

שרן השכל: לא משתמע מכך.

שרן השכל: ההפך הוא הנכון.

שרן השכל: המטרה שלנו היא בניית מנגנון בו המעסיק, החברה מעבירה אחת לחודש, נגיד, רשימת עובדים שהיא מבקשת מהמשטרה לבדוק את המסוכנות שלהם.

שרן השכל: המעסיק מעביר בצורה מרוכזת את כל הפרטים אליכם.

שרן השכל: אתם בוחנים את הבקשות, ומחזירים להם תשובה לגבי כל אחד ואחד, האם יש מסוכנות או אין.

שרן השכל: אלה שיש מסוכנות אוטומטית לא מאושרים לעבודה, ואלו שאין מסוכנות, אוטומטית מאושרים לעבוד.

שרן השכל: זה המנגנון היחיד, מאוד פשוט, ולא דבר מעבר לכך.

סימון דוידסון: היום כשאתה מקבל רשיון עסק או חידוש רשיון עסק, המשטרה מבקשת רשימת העובדים שנמצאים בעסק.

סימון דוידסון: כנראה אתם בודקים אותם, או לא בודקים.

סימון דוידסון: לא יודע.

סימון דוידסון: כל עובד שמגיע לארץ – נאמר סבתא שלי, מחר אני מארגן שתהיה לה מטפלת זרה.

סימון דוידסון: האם מישהו יודע את העבר הפלילי שלה?

סימון דוידסון: האם כל מי שרוצה להגיע לארץ מגיע ללא בדיקת העבר הפלילי?

רויטל גרמה: העניין של העובדים הזרים, תכף אעביר את רשות הדיבור למיכל מחטיבת המודיעין, אבל אני רוצה להדגיש – הנושא של העברת המלאכה אלינו לא תוכל לפתור את הבעיה כי לנו ייקח יותר זמן לעשות את זה.

רויטל גרמה: כפי שאמרתי, כל המלאכה של החקירה, הדרישה, איסוף המסמכים והמידע- - -

ענת מימון: היום היק"ר מעביר לכם רשימת עובדים, ואתם בודקים שאין מניעה מבחינת ביטחון הציבור?

שרן השכל: או היק"ר מעביר לכם רשימת מסמכים של כל עובד עם רקע פלילי על העובד?

סימון דוידסון: זה להיכנס למחשב ולהסתכל.

דוד פפו: זה טופס הכספת.

סימון דוידסון: מה הסיפור?

סימון דוידסון: צריך בשביל זה רגולציה?

סימון דוידסון: למה הכול צריך להיות מסובך?

רויטל גרמה: היק"ר מעביר גם חולית אישור העסקות, אם אני טועה, אבל גם את הרשימה וגם את המידע שכוללים מסמכים.

רויטל גרמה: יש לנו מערכות המידע המודיעיניות והחקירתיות.

שרן השכל: שנייה.

שרן השכל: יש לנו פפו, יושב-ראש איגוד הרוקחים.

שרן השכל: בתוך הטופס שאותו אתה מגיש למשרד הבריאות, מה יש בו?

דוד פפו: שם מלא ומספר תעודת הזהות, זהו.

סימון דוידסון: והם בודקים אצלם במחשב.

שרן השכל: זה מינוי טופס הכספת.

שרן השכל: כאשר היק"ר מעביר לכם פרטים על עובד, האם הוא מעביר יותר משם ותעודת זהות?

רויטל גרמה: בכל הקשור לתאגידים, לחברות- - -

שרן השכל: אני לא מדברת על אישור רשיון או מפעל.

שרן השכל: אני מדברת על אישור עובד.

שרן השכל: עובד ניקיון, עובד חשמל, עובד מחשוב.

שרן השכל: אני מבקשת להבין, האם היק"ר מעביר לכם טופס עם שם ותעודת זהות, או האם אותו עובד ניקיון מועבר מידע נוסף אליכם למשטרה?

תמר בייט-שרון: אני מבקשת להדגיש - העובדים שאנו בודקים לא מועברים אלינו כעובדים נטו.

תמר בייט-שרון: הם מועברים כעובדים במסגרת חברה.

תמר בייט-שרון: חווה.

תמר בייט-שרון: כלומר בודקים את החוות והחברות ביק"ר קודם- - -

שרן השכל: רגע.

שרן השכל: כל עובד, כולל עובד ניקיון, שמוגש אליכם, אתם בודקים מחדש שוב את החברה עצמה?

תמר בייט-שרון: לא.

שרן השכל: אם החברה מאושרת כבר, והיא מבקשת עובד ניקיון, האם היק"ר מעביר לכם שם ותעודת זהות, או האם היק"ר מעביר לכם פרטים נוספים על העובד?

שרן השכל: זו שאלה די פשוטה.

רויטל גרמה: אנחנו לא מאשרים חווה כחווה.

שרן השכל: השאלה לא קשורה לחוות.

שרן השכל: שימו את החוות ואת האיגודים בצד.

רויטל גרמה: אבל יש להבין שאנחנו מקבלים גם שמות של בעלי עניין שלא עובדים בחווה אבל הבדיקה הראשונית היא של היק"ר של מסמכי החברה, ואז יש רשימה שאנו מקבלים את בעלי העניין, נושאי המשרה ואנחנו כן צריכים לבדוק אותם.

רויטל גרמה: אם יש המלצה שלילית שלנו, אנו מעבירים את זה ליק"ר.

שרן השכל: סליחה, אנו מבקשים תשובה יחסית פשוטה.

שרן השכל: אני לא מבינה למה הולכים סחור-סחור.

רויטל גרמה: על עובד ניקיון אין מידע נוסף.

שרן השכל: נהדר.

שרן השכל: אז כשמעבירים לכם אישור של עובד ניקיון, מעבירים לכם שם ותעודת זהות, נכון?

רויטל גרמה: כן.

רויטל גרמה: אבל עובד הניקיון מגיע במסגרת של חברה.

שרן השכל: אין בעיה, אבל אנחנו בונים מנגנון שגם היום אתם לא מאשרים על כל עובד ניקיון את החברה עצמה.

שרן השכל: אנחנו מנסים לבנות מנגנון שבו חברות ומפעלים שאושרו כבר, חקלאים שאושרו כבר, יש להם הרשיון, ועברו את כל הבדיקות – אותו אדם יהיה לו אישור בכל חברה וחברה, ראש אגף כוח אצלם יהיה האדם היחיד שיעביר לכם רשימת עובדים – שם ותעודת זהות.

שרן השכל: ככל שאותו מעסיק כבר מאושר אצלכם מבחינת הרשיון שלכם, הוא מעביר לכם אחת לחודש, אחת לשבועיים נגדיר את זה, רשימה של 10, 5 עובדים – שם ותעודת זהות, ואותו תצטרכו לבחון.

שרן השכל: זה הכול.

שרן השכל: זה מנגנון שנשמע לי מאוד פשוט.

שרן השכל: לא צריך לסבך את זה.

רויטל גרמה: ומי בודק את בעלי העניין?

שרן השכל: זה לא עכשיו.

שרן השכל: אנחנו נטפל בזה.

שרן השכל: לא אתם תצטרכו לבדוק את כל החברה.

שרן השכל: אנחנו נדאג לזה.

שרן השכל: אנחנו כרגע מדברים לעניין העובדים בלבד.

טל פז מזרחי: אני אשמח להתייחס לגבי הסעיף השני כדי להשלים את העמדה שלנו.

טל פז מזרחי: אנחנו מתנגדים לזה מכל וכול.

טל פז מזרחי: אני לא מכירה מצב שאנו לא נותנים תשובה אלא אם כן אין לנו דרך לאמת את המידע, ובחוק היום בתיקון 16 יש סעיף ספציפי בנושא.

טל פז מזרחי: בסעיף 25 יש מצבים שבהם אנחנו לא יכולים לתת המלצה בנסיבות שונות.

שרן השכל: מה הכוונה?

שרן השכל: יש לכם מקרים שבהם אתם לא יכולים לתת המלצה כי יש מסוכנות?

טל פז מזרחי: יש סעיף בחוק הקיים, בתיקון 16, שמאפשר לומר שבאמצעות המידע שקיים אין לנו יכולת לתת את ההמלצה.

טל פז מזרחי: יש גם ועדה שייעודית לנושא הזה.

טל פז מזרחי: לא אגזול מזמן הוועדה כי גם ככה אנחנו צריכים לעשות זום בין משרדי, אבל לעניין הסעיף הספציפי שפוטר את הצורך באישור משטרה כי המשטרה לא ענתה בזמן, עלינו להבין שהמשמעות של זה, זה לתת הכשר לעבירה כי מי שנכנס בתווך הזה, שלא מקבל אישור משטרה ועדיין מתחיל לעבוד גם אם זה לשבועיים ימים, זה אותם ארגוני פשיעה ונציגי שוק שחור.

שרן השכל: אם יש מישהו שחבר בארגון פשיעה, ויש לכם מידע מודיעיני על זה, אתם מסמנים אותו כאדם בעל מסוכנות?

טל פז מזרחי: ברור שכן.

שרן השכל: אז אתם רושמים: אדם בעל נטייה למסוכנות – לא מאשרים.

שרן השכל: באיזה מקרים אתם לא מסוגלים לקבל עמדה?

טל פז מזרחי: אני מדברת על סעיף קטן (ב) שמדבר כל זמן שחלפו 30 ימים ולא נתנו מענה.

ענת מימון: הסעיף מדבר על מקרים חריגים שמתחייבת העסקה ולא התקבל אישור של המשטרה לעניין המסוכנות לאפשר העסקה זמנית דחופה.

טל פז מזרחי: ושחלפו 30 הימים ולא ניתן המענה ואז ניתנת הפרורגרטיבה למעסיק להעסיק את האדם ללא אישור לשבועיים.

שרן השכל: אם יש מסוכנות, לרוב הבדיקה תוך 30 יום זה המון זמן.

שרן השכל: אתם יכולים להחזיק תשובה של מסוכנות.

שרן השכל: אם אין, אנחנו מבינים שזה לפעמים הליך של יום-יומיים, 48 שעות כפי שנאמר.

טל פז מזרחי: זה 48 שעות כשהיק"ר עושה את התיווך על מספר הפעמים שהחזרנו להם שמות כי הם לא מאויתים אפילו ברמה שהיא תקינה שהמערכת הממוחשבת שלנו יכולה לקרוא את זה.

שרן השכל: יש פתרון פשוט – העתק תעודת זהות.

שרן השכל: תדאגו לעשות את זה תוך 30 יום.

שרן השכל: אני לא מבינה.

שרן השכל: שבוע ראשון בודקים את התיקים הפליליים, שבוע שני הולכים לאגף מודיעין.

שרן השכל: שבוע שלישי הולכים למשרד המשפטים.

שרן השכל: שבוע רביעי.

ענת מימון: אפשר גם ביום ה-28 לומר: כרגע הוא מסורב.

ענת מימון: אנחנו צריכים עוד מידע, אל תעסיקו בינתיים.

ענת מימון: זה גם בסדר.

ענת מימון: הסעיף מדבר שאתם לא מחזירים תשובה תוך 30 יום ואז יש מצב דחיפות ומאפשרים העסקה זמנית.

ענת מימון: ברור שאם המשטרה אומרת: אנחנו מזהים משהו, צריכים עוד מידע, אל תעסיקו בשלב זה, אנו לא מאפשרים העסקה במצב כזה.

טל פז מזרחי: העסקה זמנית בקונסטלציה הזו של ארגוני פשיעה שמשתלטים על תחום כזה ואנו רואים שיש אין ספור מקרים, זה לא הפתרון למצב דברים שאין מענה עדיין של אישור משטרה.

סימון דוידסון: סליחה, אני חייב לשאול שאלה.

סימון דוידסון: היום אם יש לי עסק מדריכים לספורט לילדים, לפי רשיון העסק אני מחויב שהמדריכים שלי יביאו תעודת יושר.

סימון דוידסון: בגלל הנושא של פדופילים ונושא פלילי עם ילדים.

סימון דוידסון: היעדר רישום פלילי.

סימון דוידסון: אני חייב לפי חוק לעשות את זה.

סימון דוידסון: זה לוקח בדיוק יום אחד מקסימום.

סימון דוידסון: הוא מגיע למשטרה ומבקש את האישור הזה ומקבל אותו.

סימון דוידסון: כל הנתונים על כל אדם במדינה הזאת נמצאים אצלכם במחשבים.

סימון דוידסון: כל אדם שעבר כל עבירה פלילית, מהקטנה ביותר לגדולה ביותר, אצלכם במחשב.

סימון דוידסון: אנשים שמגיעים לעבוד בחוות גידול הקנאביס, הפחד הגדול הוא שהם יגנבו, יסחרו, ימכרו את זה ושתהיה תעשייה של ממכר מהקנאביס הרפואי.

סימון דוידסון: זו הבעיה הגדולה.

סימון דוידסון: אפשר לעצור את זה ולומר שזה לוקח הרבה זמן ושלא יהיו עובדים אבל מי שנפגע זה האנשים שצריכים לקבל את התרופה שמשנה ומצליחה להם את החיים.

סימון דוידסון: אז או נהיה עם הראש בקיר ונאמר: אי-אפשר, או נמצא מנגנון שתוך שבוע ימים אפשר יהיה לקבל תשובה על אדם כזה או אחר, אם יכול לעבוד בחברה.

סימון דוידסון: יש גם אחריות לבעל החברה, לבעל החווה לגבי כל צמח וכל קנאביס שנמצא שם.

סימון דוידסון: יש אפשרות לשלוט בזה.

סימון דוידסון: תזרמו אתנו.

סימון דוידסון: אנחנו רוצים להזיז את זה.

סימון דוידסון: אני מרגיש שאנחנו מדברים ושום דבר לא זז.

שרן השכל: מדובר פה על אנשים בעלי עסקים ללא רישום פלילי שהשקיעו מאות-מיליוני שקלים בתעשייה.

שרן השכל: על עובד ניקיון הוא ייקח את הסיכון ויעשה מעכריות, שייקחו לו את הרשיון?

שרן השכל: שיסגרו לו את כל המפעל?

שרן השכל: הרי הם רועדים מזה.

שרן השכל: הם בפחד מזה.

שרן השכל: יש מצלמות, גדרות חכמות, מאבטחים 24/7.

שרן השכל: יובל לנשפט, מנהל היק"ר, בבקשה.

יובל לנדשפט: בוקר טוב.

יובל לנדשפט: ניסיתי לומר – הדיון הלך לפתרונות.

יובל לנדשפט: הפתרונות קיימים כולם.

יובל לנדשפט: אבל אני רוצה לומר לך שרן, גם אחרי שדיברנו אתמול בערב, בימים האחרונים, וגם לרם, ברוכים הבאים לעולמנו.

יובל לנדשפט: אני מברך על הדיונים האלה גם בתור היק"ר וגם בתור משרד הבריאות.

יובל לנדשפט: לאט-לאט נראה.

יובל לנדשפט: תראו - יחידה כזו קטנה, עוסקת גם באלפי שמות ביום וגם וגם, וכולם רוצים להישאר רק יועצים ובסוף מי שעושה את זה – יק"ר, ויש 108,000 מטופלים בישראל, תעשייה שמהווה כ-15%, כמיליארד ₪; סך כל תעשיית הפארמה בישראל היא 5.5, 7 מיליארד ש"ח.

יובל לנדשפט: תראו איזה קטן.

יובל לנדשפט: ואנחנו צועקים.

יובל לנדשפט: בואו נחזור לאותם נושאים שבדיון.

יובל לנדשפט: יש לא פתרון קסם, פתרון פשוט.

יובל לנדשפט: הוא עלה פה במהלך הדברים אבל נסע למקומות אחרים.

יובל לנדשפט: דיברנו על כולם.

יובל לנדשפט: החוק מחייב, פקודת הסמים סעיף 25 ברור ומחייב בדיקת כל עובד – ניקיון, חשבונאי, גוזם, בחקלאות ובתעשייה, מחייב בדיקה של כל עובד ובעל עניין - אנחנו לא מדברים על בעלי עניין, האישורים הניתנים לעוסקים טרם קבלת הרשיון אלא רק על עובדים.

יובל לנדשפט: החוק ברור ומחייב בדיקה של כל עובד ובעל עניין בחברה טרם כניסתו לעבודה בחברה.

יובל לנדשפט: בעבר זה לקח זמן.

יובל לנדשפט: השוק היה קטן.

יובל לנדשפט: 8 מגדלים, היום יש 35 חוות, 34 חוות ריבוי, 12 מפעלים.

יובל לנדשפט: התעשייה התרחבה והמשטרה אומרת: היום אנחנו בודקים מאות פניות ביום, ולפעמים מגיעים אלינו מאות שמות ביום מכל המגוון של העוסקים.

יובל לנדשפט: בעבר למעלה מ-310 עוסקים ברשיון, ונכון לעת הזאת כ-330 עוסקים ברשיון, ולכל אחד עשרות עד מאות עובדים.

יובל לנדשפט: תעשו אתם את החשבון בכמה שמות מדובר.

יובל לנדשפט: והבדיקה לא נדרשת פעם אחת בימי עבודתו של העובד אלא נבדקת תדיר והעובדות הן שהמשטרה מעת לעת אומרת:

יובל לנדשפט: העובד הזה והזה שבעבר ניתן לו רישון, לא ניתן כעת להמשיך את עבודתו.

שרן השכל: כל כמה זמן בודקים את העובדים?

יובל לנדשפט: אגע בכול.

יובל לנדשפט: בעבר הכול עבר דרך היק"ר כי המשטרה כפי שנאמר פה, לא ישירות עוסקת במשטרה כאגף המודיעין שעוסק באינפורמציות, עוסק בהעברת האינפורמציות, לא מטפל ישירות מול האזרח.

יובל לנדשפט: כשתיקנו את פרק ג' לפקודת הסמים הוחלט על-ידי המחוקק שהיק"ר יהיה הצינור שמקבל את אותן טבלאות כספת, מעביר למשטרה, מקבלת חוות דעתה, וגם בגלל שלפי פקודת הסמים היק"ר הוא הפרויקט המרשה, שנותן את הרשיון, היק"ר הוא שייתן את הרשיון לעובדים או לעוסק על עובדיו.

יובל לנדשפט: והאם היק"ר מחווה דעתו – יש לנו עוד אינפוט לצד הביטחוני-פלילי?

יובל לנדשפט: התשובה היא לא.

יובל לנדשפט: לעיתים יש לנו מידעים – אנחנו מעבירים אותם למשטרה, אבל מי שנותן את חוות הדעת, אנו מעבירים את המידעים למשטרה, יש לנו אפיק, אנו עובדים בסנכרון עם רויטל והיחידה שלה.

יובל לנדשפט: אנחנו גם מעבירים מודיעין.

יובל לנדשפט: אבל בדיקת המסוכנות הכללית הכוללת, שהיא לא רק ר"פ – יש בה הרבה מאוד דברים אחרים, נעשית על-ידי משטרת ישראל באחריות, נעשית עם שיקול דעת.

יובל לנדשפט: הרבה פעמים אנו פוגשים גם עררים, שנבחנים מעת לעת, לפעמים מתקבלים ולפעמים נדחים.

יובל לנדשפט: המחוקק קבע כך שתהיה זכות ערר לאותם אלה שמקבלים סירוב לעבודתם בתחום הקנאביס והם רוצים לפנות.

יובל לנדשפט: היות שהמשטרה היא הגוף הבודק וצריך שני גופים, לכן הוחלט שזה דרך היק"ר.

יובל לנדשפט: האם זה גורם לנו שמחה?

יובל לנדשפט: לא.

יובל לנדשפט: האם זה גורם לנו לקבל את חיצי הביקורת?

יובל לנדשפט: ודאי.

יובל לנדשפט: אנחנו מקבלים את חיצי הביקורת מכולם, שצועקים: למה כל כך לאט?

יובל לנדשפט: גם מאלה שצועקים: למה לא בדקתם אותו אחד, ששגו בפרטים שלו?

יובל לנדשפט: הפרטים לא מסובכים שמעבירים אלינו, שם, שם אב, תעודת זהות.

יובל לנדשפט: סך הכול פרטים אישיים שמופיעים בתעודת הזהות.

יובל לנדשפט: יש לנו כ-20% שמעבירים אלינו בטעות והם אותם אלה שאמרה יפעת שכשמעבירים תעודת כספת, מקבלים אותה היום די במהירות בגלל מערכת המחשוב, אבל כשגויים ולא יודעים אם הם שגויים כי לא נבדקו עקב העברת פרטים שגויים, ויש לנו בעל חברה שטעתה עורכת הדין שלו בפרטי בעל הבית, כתבה את שמו לא נכון.

יובל לנדשפט: עשרות דברים, אפילו יעלו חיוך.

יובל לנדשפט: זה קורה.

יובל לנדשפט: כולם בני אדם.

יובל לנדשפט: לכן ניתן להגיש שוב.

יובל לנדשפט: בעבר היות שכל הדבר הזה היה ידני ומספר העוסקים גדל מאוד וכך מספר העובדים שלהם והכול היה ידנית נוצר עומס עצום גם עלינו וגם על המשטרה, ולקח למשטרה מספר ימים לעשות זאת.

יובל לנדשפט: הבנו את זה לפני למעלה מחצי שנה והתחלנו עבוד על פיתוח מערכת תוכנה.

יובל לנדשפט: מערכת תוכנה שמשותפת לשני הארגונים, ליק"ר ולמשטרה, זה לא פיתוח של שבועיים וגם לא של חודשיים.

יובל לנדשפט: מי שיגידו שזה פיתוח של שנתיים, יאהב את זה.

יובל לנדשפט: זה השירות הממשלתי.

יובל לנדשפט: לא אני מפתח את התוכנה.

יובל לנדשפט: אבל כבר לפני זמן רב פנינו ליחידת המחשוב, ואני חייב לומר תודה למשטרה, שנרתמה פה.

יובל לנדשפט: אנו מכירים בשמות את כולם.

יובל לנדשפט: לא טל פז, טל אחרת במשטרה, אבל יחידת המחשוב במשטרה וביטחון פנים נרתמו לזה.

יובל לנדשפט: היום קיימת התוכנה.

יובל לנדשפט: היא עדיין בגרסת הביתא אבל כבר טייבה את התחום שמגישים את טבלאות הכספת, בהנחה ש-100% מהן טובות והגישו הכול פיקס.

יובל לנדשפט: ימים בודדים, כעשרה ימים מקבל העוסק אותו נספח ב', הרשימה שמופיעים בה כל העובדים.

יובל לנדשפט: אני לא חושב שה מספיק טוב.

יובל לנדשפט: אני חושב שניתן לטייב את זה.

יובל לנדשפט: אז הנה למה זה עובר דרך היק"ר.

יובל לנדשפט: אנחנו לא שמחים, לא קיבלנו על זה תקינה מיוחדת של כוח אדם אבל זה החוק ואנו מקיימים אותו לטובת הענף הזה.

יובל לנדשפט: אגב, בעבר, בתחילת המשבר הלאומי של הקורונה, לקחתי אחריות כראש היק"ר ובשילוב המחלקה המשפטית שלנו עם שרונה עבר הדני ורננה, ובצוק העיתים ניתנו הנחיות נקודתיות שהיוו הקלה מסוימת שאפשרו המשך עבודה לחוות.

יובל לנדשפט: הכרנו בהן כמפעלים חיוניים והמשך עבודה לחוות ולעוסקים על-מנת למנוע פגיעה קשה באספקת מוצרי הקנאביס למטופלים.

יובל לנדשפט: לולא היינו לוקחים את האחריות הזו- -

שרן השכל: יובל, אני רוצה למקד את הדיון.

יובל לנדשפט: שתי דקות ואסיים.

יובל לנדשפט: בשעת משבר לאומי.

יובל לנדשפט: כשבחנו את זה לאחר מכן, הרי עשינו פה הקלה בשעת המשבר, נמצא שכולל דיון עם המשרד לביטחון פנים והמשטרה, נמצא שהנסיבות שהובילו וחייבו את ההחלטה על מתן ההקלות אינן מתקיימות, ובהיעדר ההצדקה של צוק עיתים ומשבר לאומי אין אפשרות לפעול כך ולתקן בלי לתקן את החוק.

יובל לנדשפט: אפשר לתקן את החוק, אבל היום אי-אפשר לחזור למה שנאמר פה שנוהל שהיק"ר אישר, שמנב"ט החווה בודק, ואם לעניות דעתו, כי יש לו ניסיון בביטחון וחוש, ומאשר את החלטתו מנכ"ל החברה ואז קולטים את העובד ישר, ואם תוך פרק זמן מסוים עובר הכספת והעובד מאושר – יופי.

יובל לנדשפט: אם העובד לא אושר, הוא נפלט החוצה, אומרים לו: סליחה.

יובל לנדשפט: אז עבד שבועיים.

יובל לנדשפט: לאור התנגדות של הבט"פ והמשטרה לנוהל הזה ערכנו דיון, ואז ירד המצב צוק העיתים והבנו שאי-אפשר להמשיך לפעול כך בלי לתקן את החוק.

יובל לנדשפט: הנה, ניתן לתקן את החוק.

יובל לנדשפט: הפתרון המחשובי היום יאפשר – לא פנינו לכל העוסקים, פנינו לכל העוסקים להעביר לנו את כל רשימות העובדים שלהם כדי ליישר קו ל-1.1.

יובל לנדשפט: עשינו את זה לכל העוסקים למעט בתי המרקחת כדי לא להעמיס על המשטרה.

יובל לנדשפט: בתי המרקחת יקבלו את הפנייה הזו בתחילת פברואר.

יובל לנדשפט: יעביר לנו טבלאות כספת, וככל שטבלת הכספת מדויקת והאחריות היא על העוסק יקבל נספח ב' על כל עובדיו וכך גם על עובדים חדשים.

יובל לנדשפט: הפתרון שמתחבא מתחת לשטיח זה העסקת עובדים זרים, שיכולה לעשות ייעול העבודה והתהליכים.

יובל לנדשפט: הוזלת התהליכים – לא דיברנו גם על זה.

יובל לנדשפט: כולנו מתמודדים עם יוקר המחירים של המוצרים למטופלים.

יובל לנדשפט: ניתן להעסיק תאילנדים כמו בכל הצד החקלאי שהנושא הזה עלה לדיון בוועדת ההיגוי הבין-משרדית.

יובל לנדשפט: לא על כל דבר אנחנו רצים לממשלה.

יובל לנדשפט: ועדת היגוי בין-משרדית - שם השותפים לוועדה התבטאו יותר מפעם אחת ללכת למשרדים, לעשות את שיעורי הבית, ולחזור עם עמדתם.

יובל לנדשפט: לכן עד כה, בגלל העמדה של כלל הוועדה, אנו דנים בו למעלה משנה.

יובל לנדשפט: את עמדת משרד החקלאות שמעתם.

שרן השכל: מה עמדת משרד הבריאות בעניין העסקת עובדים זרים?

יובל לנדשפט: עמדת היק"ר במשרד הבריאות היא שניתן להעסיק עובדים זרים בחוות.

יובל לנדשפט: יש לנו טעמים רבים.

יובל לנדשפט: אמרנו את הדעה הזאת.

יובל לנדשפט: כמובן אנחנו מתואמים עם משרד החקלאות.

שרן השכל: מבחינת

שרן השכל: כם לא תהיה התנגדות שנוסיף את זה גם מבחינת הסעיפים.

יובל לנדשפט: אני לא יכול לומר מבחינת סעיפי החוק.

יובל לנדשפט: יש פה לשכת השר.

יובל לנדשפט: היא קובעת את מדיניות המשרד.

יובל לנדשפט: שאלת את עמדת היק"ר כפי שנאמרה בוועדות.

שרן השכל: כל כמה זמן אתם בודקם את העובדים?

שרן השכל: עובד ניקיון, עובד מפעל?

יובל לנדשפט: אין צורך לומר עובד מפעל או עובד ניקיון, כי החוק אומר: כל העובדים.

יובל לנדשפט: גם מנהלת החשבונות.

יובל לנדשפט: הם נבדקים כשמגישים אותם ובעת חידוש רשיון.

שרן השכל: לכמה זמן ניתן הרשיון?

יובל לנדשפט: הרשיון הראשון של עוסק שרק קיבל הוא לשנה ולאחר שנה הרשיונות לשלוש שנים.

יובל לנדשפט: לאחר כשיש בקשה לחידוש או לשינוי הרשיון, אז נבדקת על-פי חוק טבלת הכספת לגבי כלל העוסקים ובעלי- - -

שרן השכל: אז בפעם הראשונה הם נבדקים אחרי שנה ובשנייה אחרי שלוש שנים כביכול.

יובל לנדשפט: אלא אם כן התרחש שינוי כלשהו במהלך העסקים של החברה.

שרן השכל: למשל מצחה ורצתה לבנות עוד חממה?

שרן השכל: נאמר לנו שהיו היום, נגיד בשנה האחרונה היו שישה תיקונים ושינויים ברשיון של תיקון עולם.

יובל לנדשפט: אני לא רוצה לדבר על חווה מסוימת.

שרן השכל: הגיוני ששש פעמים תבדקו שוב את כל העובדים שלהם?

יובל לנדשפט: תיקון עולם הוא לא חברה אלא הוא תאגיד שיש לו שתי חוות, חוות ריבוי.

יובל לנדשפט: יש לו מפעל, יש לו בית מרקחת.

יובל לנדשפט: כל אחד מהם חידש את רשיונו.

יובל לנדשפט: אז בהחלט יכול להיות.

יובל לנדשפט: אבל אין לנו אינטרס לבדוק.

יובל לנדשפט: אנחנו צינור שמעביר ועוד חוטף צעקות מכולם.

יובל לנדשפט: מה שיפעת אמרה, היא סמנכ"לית בתאגיד, ובודקים את בעלי העניין בשרשור מלא עד המחזיק האחרון, אז יכול להיות שאותה בדקו מספר פעמים בתור היותה בעל עניין במספר תאגידים.

שרן השכל: אנו חושבים איזה עומס זה יוצר על המערכת המשטרתית, כאשר כל חודשיים צריך לבדוק את כלל העובדים.

שרן השכל: לכן הרבה פעמים כנראה המשטרה תתעכב בבדיקת עובדים חדשים שצריכים להיכנס למפעלים שהם מחוסרי עובדים.

שרן השכל: את החוק אנו יכולים לתקן.

שרן השכל: אני לא רואה סיבה שכאשר היתה בדיקה שנעשתה בשנה האחרונה, אין סיבה שתיעשה באותה שנה בנוסף לכך.

שרן השכל: אם יש תיקונים או שינויים באותה שנה וכל העובדים נבדקו כבר ויש אישור מהמשטרה לאותה שנה לכלל העובדים, האישור יהיה תקף ללא פחות משנה.

שרן השכל: אולי בשנה, שנתיים פתאום עשו עבירה- -

יובל לנדשפט: צודקת.

יובל לנדשפט: האישור תקף להרבה יותר מכך.

יובל לנדשפט: נאמר שחברה לאחר שגמרה את הרשיון - נהג חדש אנו קוראים לו, של השנה, היא ברשיון שלוש שנים.

יובל לנדשפט: לא חל שום שינוי.

יובל לנדשפט: אז הפעם הבאה שנעשה סקרינינג לטבלת הכספת יהיה כעבור שלוש שנים.

שרן השכל: אלא אם כן הם עושים שינויים בחווה, שינוי תאגידי, בנהלים.

שרן השכל: שווה לתקן את החוק כי זה נשמע לי כמו רגולציה ובירוקרטיה מיותרת.

יובל לנדשפט: לאו דווקא.

יובל לנדשפט: בדרך כלל יוזמי הבקשות הם החוות, העוסקים.

שרן השכל: אם נבדקו חודשיים לפני כן, למה יש צורך לבדוק אותם חודשיים לאחר מכן, את כל העובדים, כולל עובדי הניקיון?

יובל לנדשפט: כי בבתי המרקחת התנודתיות היא פחותה.

יובל לנדשפט: זה שונה לפי תחום העיסוק.

יובל לנדשפט: עלינו מקובל כמובן כל מה שיוחלט, שיוריד את העומס.

יובל לנדשפט: יש פתרון פשוט – אחת זה העבודה החקלאית של תחום החקלאות.

יובל לנדשפט: אבל מה עם יתר הגורמים?

יובל לנדשפט: עדיין לא גמרנו את הפיתוח.

יובל לנדשפט: כשכתבנו ליחידת המחשוב שלנו ביק"ר איזה פיתוח אנו רוצים, אנו רוצים שהוא יהיה זמין לעוסקים כדי שכל עוסק יוכל להיכנס לאותה מערכת גדולה, XRM, שהכול יושב עליה, להקליד את שמות העובדים, בהנחה שהקליד ללא טעויות.

יובל לנדשפט: זה יגיע אלינו ליק"ר, יעבור דרך המערכת- -

שרן השכל: יש לזה פתרון פשוט.

שרן השכל: דיברנו לעניין המנגנון שכל תאגיד שאושר, אני מניחה שבכל תאגיד כזה יש אדם שאחראי על משאבי אנוש, שאותו אדם במשאבי אנוש יאושר מבחינת היק"ר, הם גם ככה מאושרים מבחינת רשיון, אתם תעבירו אותם שמות של ראש משאבי אנוש למשטרה כמי שמוסמך להעביר אותו נוהל כספת.

שרן השכל: כאשר יש 30 מעסיקים, כלומר 30 תאגידים כאלה, יהיו אותם 30 אנשים שיתנהלו בלבד מול המשטרה.

שרן השכל: הם יעבירו אליכם את נוהל הכספת בצירוף העתק תעודת הזהות של אותם אנשים נאמר אחת לחודש או לשבועיים יגישו זאת.

שרן השכל: אני מניחה שאחת לחדש ירכזו את כל הבקשות.

שרן השכל: יכינו את רשימת השמות, יגישו העתקים של תעודות זהות של כולם וכך נמנע גם את שיבושי השמות, גם את הרגולציה המיותרת שעוברת דרככם ובסוף גם האקדחים מופנים אליכם והטענות מופנות אליכם, וגם נקצר את ההליך הבירוקרטי הזה.

יובל לנדשפט: התהליך הוא לא בירוקרטי כי הסמכות כמנהל לפי הפקודה היא של משרד הבריאות.

יובל לנדשפט: המשטרה גם אם תאשר מישהו לא יכולה לתת לו רשיון.

שרן השכל: הרשיון ברור ומובן מאליו שאתה נותן אותו.

שרן השכל: אני מדברת לגבי אישור מסוכנות, לגבי עובד ניקיון.

שרן השכל: איזו סיבה יש לו לעבור דרך היק"ר?

יובל לנדשפט: צריך לתקן את הפקודה.

יובל לנדשפט: לא בשמיים היא.

יובל לנדשפט: אותו פתרון מחשובי שאנו מציעים יעשה בדיוק מה שאמרת.

יובל לנדשפט: עשינו שלב א' שלו, עוד לא הסתייע לעשות שלב ב' שלו.

יובל לנדשפט: גם פה אנחנו מבקשים את תשומות המחשוב של המשטרה כמו שעשו – לא קל להם, לא ליחידת המחשוב של משרד הבריאות ולא ליחידת המחשוב של המשטרה בטח בהינתן קורונה ומגעים ויחידות המחשוב עמוסות - לעשות את הדבר הזה במרוצת הזמן האחרון.

יובל לנדשפט: אם אתם כחברי ועדה תפנו למנכ"לי משרדי הבריאות והבט"פ והחבר'ה במשטרה למצוא פתרון ישים.

שרן השכל: צריך למצוא את המנגנון הנכון.

יובל לנדשפט: שהעוסקים יזינו למערכת - זה יעבור, לא משנה איך, ואחרי פרק זמן קצר מאוד – 10 ימים אמרת – למעט אותם אלה שאו לא הוקלדו נכון או עדיין מתנהל בירור בעניינם, יקבלו את הרשימה.

שרן השכל: תודה רבה לך.

שרן השכל: אני עוברת לגולן ביטון, מנכ"ל יוניבו, בבקשה.

גולן ביטון: אני רוצה לברך את כולם ובמיוחד אותך שרן.

גולן ביטון: אני מברך אותך ואת כל חברי הוועדה.

גולן ביטון: ועדה מאוד מבורכת.

גולן ביטון: אני חושב שזה מאוד חשוב, הנושא של המשטרה.

גולן ביטון: שתי נקודות: אחת, לגבי הבדיקות מול כל המשרדים, ברגע שאנו מבקשים עובדים, וקשה להשיג עובדים כפי שאתם יודעים.

גולן ביטון: כאשר אנו מוצאים עובדים שאנו רוצים את העסקתם, לוקח לנו כחודש שלם לקבל תשובה שלהם.

גולן ביטון: אם לוקח לי חודש שלם להעסיק עובד, עד שאני אומר לו: קיבלתי אישור משטרה, אתה יכול לבוא, הוא כבר הלך לעבוד במקדונלדס.

גולן ביטון: הזמן הזה מאוד קשה.

גולן ביטון: לגבי קצינת המשטרה שאמרה שתבדוק מול כל הגופים – משרדי המשפטים, החקלאות, אני לא יודע למה צריך את כל הגופים, אם המשטרה נותנת את ההמלצה.

גולן ביטון: האם אפשר להוריד את כל שאר המשרדים כי אני לא מבין מה עובדת ניקיון צריכה - במשרד המשפטים או משרד אחר לקבל את האישור הזה.

גולן ביטון: שנית, עודף רגולציה, שלכל בקשה של עובד חדש, האם צריך לעשות לכל העובדים מחדש – זה מאוד מסרבל.

גולן ביטון: היק"ר עמוס בטירוף, יובל עמוס, הם קורסים תחת העומס.

גולן ביטון: כמה שאפשר לעזור להם.

גולן ביטון: זו נקודה מאוד חשובה.

שרן השכל: תודה רבה.

שרן השכל: דנה בר-און, בבקשה.

דנה בר-און: שלום רב.

דנה בר-און: אני רוצה לומר לחבר הכנסת דוידסון בתור חולת ניוון שרירים שהקנאביס הוציא אותי מכיסא גלגלים בעצמי – אני והעמותה מודים לך על הדברים החשובים שאמרת ושולחים איחולי רפואה שלמה.

יבגני סובה: הוא לא נמצא אבל נמסור לו.

דנה בר-און: אני רוצה להתייחס לשלוש נקודות.

דנה בר-און: ראשית, אנחנו מדברים על היקף הזמן שאנחנו מחכים לתשובות מהמשטרה.

דנה בר-און: 10 ימים, 30 יום.

דנה בר-און: זה לא רלוונטי כל עוד אנחנו לא מדברים על תקצוב לתקנים.

דנה בר-און: מהידיעה שלי בנושא בתור מישהי שנאלצה אפילו פעם אחת להתערב בעצמי מול ועדת הבריאות עבור ארבע החברות, יש פה בעיה קשה של תקנים ותקצוב.

דנה בר-און: הבעיה הזו קשה במיוחד בתקופות שהן הקציר.

דנה בר-און: לא שמענו פה דבר שמתייחס לתקופות הקציר.

דנה בר-און: בתקופות הקציר יש גיוס ספציפי של עובדים לחוות עבור הקציר עצמו.

דנה בר-און: זה שלב שבו צריך אישור מהיר של כמות גדולה של עובדים עבור כמות גדולה של עסקים שלא בהכרח יש ליחידת ההסמכה במשטרה התקנים וכוח האדם לעמוד מולו.

דנה בר-און: לא משנה אם אנחנו מורידים את יחידת היק"ר או לא.

דנה בר-און: ברגע שלמשטרה אין היכולת לעמוד בכמות הפניות בבת אחת מבחינת תקנים ותקצוב, העומס ומשך הזמן שלוקח להתייחס לפניות האלה יימשך וכפי שאמר חבר הכנסת, התוצאה היא שהחולים נפגעים.

דנה בר-און: הסיבה שהעמותה נאלצה להתערב לפני מספר שנים במצב דומה היה כשהגענו למצב שכמעט ערב הקציר לא היו עובדים, וקציר של ארבע חברות עמד להינזק.

דנה בר-און: עשרות-אלפי חולים שהיו תלויים בארבע החברות האלה היו נשארים שלושה, ארבעה חודשים בלי תרופה.

דנה בר-און: בנוסף, ההתייחסות של המשטרה על זה שהם כביכול בודקים את כל החוליות בדרך ציינה גם את המתווכים.

דנה בר-און: חשוב לציין שהם לא התכוונו למתווכים במובן שאנחנו מתייחסים אליו אלא שהתייחסו לבתי המסחר וכדומה.

דנה בר-און: בהלימה לסעיף 31 בחוק, שדורש שגם תיווך בתחום יהיה ברשיון, אנו מבקשים לתקן את הסעיפים הנדונים בנוגע לרישוי תנאי ההעסקה על-מנת שיכללו גם אישור של המשטרה למתווכים בתחום הרשיונות למיניהם.

דנה בר-און: אחרת זה לא בהלימה לסעיף 31 שאוסר עיסוק בתיווך ללא רשיון.

שרן השכל: תודה רבה.

שרן השכל: עו"ד ד"ר אלי דואר.

אלי דואר: שלום.

אלי דואר: מבחינת הגדרת הסעיפים, אולי זה צריך לעבור לתקנות משנה שיהיו בסמכות משרד הכלכלה או משרד המשפטים.

שרן השכל: המטרה היא לא להעביר את זה לשום משרד אחר אלא לחתוך את החוליה הזו.

אלי דואר: לכן תרומתי תהיה קטנה בנושא הזה.

אלי דואר: רק שיהיה ברור שהנושא של בעל רשיון, אני מבין שזה נושא של רשיון, רופאים, רוקחים וכו', אם עוברים למשטר מרשמים, כל זה הופך ללא רלוונטי כי אין הבדל בין הקנאביס לטיפול אחר.

אלי דואר: צריך לעשות שינוי בחוק בנושא פקודת הסמים כדי שזה לא יהפוך למוצר אחר במובן הטיפולי.

אלי דואר: תודה.

שרן השכל: תודה רבה.

שרן השכל: יעל שכטר, התאחדות התעשיינים.

יעל שכטר: תודה.

יעל שכטר: לגבי מה שנאמר מהמשטרה, אני מזכירה, שרק אחוז אחד עד 2% מהמעסיקים לא מאושרים.

יעל שכטר: אין סיבה להקשות.

יעל שכטר: אין סיבה שזה לא יהיה רק באחריות המשטרה.

יעל שכטר: לא היתה פעם אחת שהיק"ר ערער על החלטת המשטרה, אם באישור ואם בסירוב.

יעל שכטר: ההרגשה היא שיש למשטרה חשש מענף הקנאביס שצריך להפיג אותו.

יעל שכטר: אני מזכירה שיש סמים הרבה יותר קשים בענף התרופות.

יעל שכטר: אנחנו נשמח לארח אותם במפעלים כדי להפיג את החשש.

יעל שכטר: אתם פוחדים מהשוק השחור?

יעל שכטר: אם כבר, לא מהחוות והמפעלים.

יעל שכטר: כדאי לשים את הדגש על זה.

יעל שכטר: בעניין אישור הרשימות, אם יש חריג ברשימת המועסקים, הם לא משחררים את כל הרשימה.

יעל שכטר: באופן לא ברור הרשימה נתקעת ולא משחררים אותה בגלל מישהו אחד חריג.

יעל שכטר: זה חייב להשתנות.

יעל שכטר: בדיקה לפי תעודת זהות ולא שם תפתור הרבה מהבעיות.

יעל שכטר: בנוסף, הכנסת סעיף התייחסות שונה לעובדים שבאים במגע עם הצמח וכאלה שאינם.

יעל שכטר: אין סיבה שעובדים כאלה יצטרכו אישור מיוחד מהמשטרה אז אם הבעיה בסעיף 25 לפקודת הסמים כדאי לשנות את החוק, זה מסורבל ומיותר.

יעל שכטר: בגלל שראיתי שמשרד הבריאות כן תומך בנושא של העסקת עובדים זרים, אשמח לתשובה, למה אי-אפשר במיידי לעשות את זה.

יעל שכטר: דבר אחרון, כדאי לשקול מחדש את הסמכות שניתנה למנב"ט בעת הקורונה שעבדה מצוין – יובל הזכיר את זה, זה אפשר לקלוט עובדים על סמך ראיונות פנימיים, בדיקת רקע מקיפה, כל מה שהמנב"טים מכירים מהניסיון שלהם.

יעל שכטר: זה יוריד עומס מהמערכת, יאפשר העסקה מיידית עד שתתקבל תשובה מהמשטרה.

יעל שכטר: גם זה ניתן לתיקון בחוק ולתת הוראת שעה עד שזה יקרה.

יעל שכטר: חשוב לי לציין לטובה את פעילות משרד הכלכלה בנושא, את ההתקדמות שעשה משרד הבריאות בחודש הזה, שנתנה לחברות מעט מרחב נשימה.

יעל שכטר: יש עוד עבודה אז תודה גם לכם על הניסיון לפתור את הבעיה הכה קריטית של העובדים.

שרן השכל: תודה.

שרן השכל: כהן אליעזר עופר, בבקשה.

אליעזר עופר כהן: שלום לכולם.

אליעזר עופר כהן: אני יושב-ראש הפורום לחולי קנאביס רפואי.

אליעזר עופר כהן: יש לנו בעיה בדרום, אין רופא אונקולוגי.

אליעזר עופר כהן: הדיון שיהיה, אם ייתנו לעובד לעבוד או לא ייתנו לו, למה זה לוקח חודש.

אליעזר עופר כהן: יש דבר פשוט שנקרא תעודת יושר.

אליעזר עופר כהן: אתם ביק"ר הראש שלכם עם ההקרנות הלך יותר מדי קדימה.

אליעזר עופר כהן: זה בסך הכול להכניס עובד למפעל, לקטיף או דברים כאלה.

אליעזר עופר כהן: זה לא לעבוד בכור אטומי.

אליעזר עופר כהן: זה בסך הכול חווה של קנאביס שיש מצלמות 24/7 והמשטרה יש לה המצלמות ישירות אצלן.

אליעזר עופר כהן: זה לא בעיה.

אליעזר עופר כהן: יש בעיה אחרת – המחיר מאוד יקר.

אליעזר עופר כהן: הקנאביס הוא בשביל החולים בלבד.

אליעזר עופר כהן: זה נמצא בפארמה, בתעשייה, בטואלטיקה, במזון.

אליעזר עופר כהן: יש לי חבר: מה אתה עושה?

אליעזר עופר כהן: אני טכנולוג.

אליעזר עופר כהן: אנחנו עושים שיתוף פעולה עם חברת שטראוס.

אליעזר עופר כהן: כל הקנאביס בשביל החולים- - -

שרן השכל: תודה על הדברים.

שרן השכל: היה דיון לעניין החולים לפני שני דיונים.

אליעזר עופר כהן: אבל לא עושים שום דבר ואת דיברת עם יובל אתמול והוא דיבר עם זה והכול פה קומבינה.

אליעזר עופר כהן: אנשים אונקולוגיים בסורוקה אין להם מענה.

אליעזר עופר כהן: אראה לך פה סרטון על בחורה עם סרטן- - -

שרן השכל: תודה רבה.

שרן השכל: אנחנו עושים את הדבר הזה למען המטופלים.

שרן השכל: צר לי שאתה לא מגיע לדיונים שעוסקים בעניין הזה.

שרן השכל: קיימנו דיון לעניין החולים.

אליעזר עופר כהן: אם אני צריך להוציא 3,000 שקל לקנאביס בחודש ועוד אלף שקל- - -

שרן השכל: טוב, אני מבקשת להוציא.

שרן השכל: אני מתנצלת.

שרן השכל: לא מתנהלים ככה בוועדה.

אליעזר עופר כהן: את נבחרת ב-500 עם מיקי כהן.

שרן השכל: תודה רבה לך.

שרן השכל: להתראות.

שרן השכל: תודה רבה לך.

שרן השכל: לא מתנהגים ככה בוועדה.

שרן השכל: תודה רבה לך על הדברים.

אליעזר עופר כהן: אל תיגע בי.

אליעזר עופר כהן: אתם חזקים על החלשים.

שרן השכל: אני מבקשת להעלות את יוגב שריד, חברת שיח.

אליעזר עופר כהן: תדאגו למטופלים, לא לחברות.

שרן השכל: חשוב לי לומר – כל המטופלים מוזמנים.

שרן השכל: יש לנו מספר ארגונים שנמצאים ועוקבים אחרי הדיונים.

שרן השכל: מספר מטופלים שהגישו הערות לתיקונים בצורה רצינית, לאותן נקודות, אותם ארגונים של ילדים, של חולי אפילפסיה, של חולי אונקולוגיה, של חולי פיברומיאלגיה.

שרן השכל: קיבלנו את ההערות והטמענו אותן.

שרן השכל: הם נמצאים גם בהערות אצל היועצת המשפטית.

שרן השכל: לא אקבל דבר כזה שמשתלחים בוועדה שמנסה לתקן ולעשות את הדבר הנכון.

שרן השכל: הסיבה היחידה שאנו כאן זה המטופלים.

שרן השכל: מעל 100,000 שנמצאים במצוקה.

שרן השכל: לא מקובלת עליי הביקורת הזו.

שרן השכל: יש דיון ענייני.

שרן השכל: מדברים על המחירים, אפשר לדבר על המחירים באוויר.

שרן השכל: צריך להוריד את המחירים.

שרן השכל: איך מורידים אותם?

שרן השכל: על-ידי הורדת העלויות גם למפעלים.

שרן השכל: כשאנחנו נחתוך את הבירוקרטיה ואת הרגולציה הזו, נצליח להוזיל את עלות הייצור ב-40% עד 50%, אז נכון, זה לא יהיה מושלם.

שרן השכל: נכניס גם את העניין של קופות חולים, אבל אי-אפשר להתעלם מזה.

שרן השכל: צריך למצוא דרכים פרקטיות לבצע את זה.

שרן השכל: בבקשה.

יוגב שריד: שלום.

יוגב שריד: תודה על הדיון וסליחה שלא הייתי זמין כל הזמן.

יוגב שריד: אומר מילה וחצי על הנקודות החשובות.

יוגב שריד: שמעתי על העובדים הזרים, וזה יותר מחובה לתת לנו היכולת להעסיק עובדים זרים.

יוגב שריד: אפשר גם לבדוק אותם ולתתת פתרונות, שיהיו פוליגרפים כדי שיהיה הכי בטוח והכי חשוב.

יוגב שריד: פתרונות של עובדים זרים לחקלאות תיתן לנו יציבות להחזיק את העובדים לאורך זמן, לספק תרופה טובה וזמינה יותר באופן קבוע.

יוגב שריד: שנית, נושא הרשימות.

יוגב שריד: אנו חושבים שניתן וחשוב, כפי שיש בחברות אבטחה שהמנב"טים מאשרים ישירות דרך המשטרה, זו הדרך לעשות את זה.

יוגב שריד: אנחנו מוכנים לקחת את הסיכון, שאם אחרי זה תגידו לנו לבטל את העובד הזה, נפטר את העובד במידת הצורך.

יוגב שריד: כאמור אי-אפשר לחכות לא שבועיים ולא חודש עד שנקבל את העובד, והיום יש הרבה יותר ואנחנו מחכים לפעמים הרבה יותר זמנים.

יוגב שריד: נקודה אחרונה, הנושא של עובדים ובעלי עניין.

יוגב שריד: גם נושא בעלי העניין בחברות נוספות שיש לוקח הרבה זמן להשוות את התהליכים האלה.

יוגב שריד: תודה.

שרן השכל: תודה רבה.

שרן השכל: אני רוצה לסכם את הדברים.

שרן השכל: אנחנו נכין נוסח מחודש לאור כל ההערות שקיבלנו היום גם מהמשרדים.

שרן השכל: אתן לך את זכות הדיבור.

ענת מימון: אומר אילו נקודות רשמנו בפנינו.

ענת מימון: קודם כל הנושא של המועד לאישור, שכרגע אנחנו מדברים על 30 ימים, אם צריך לקצר את הזמן, אם זה הזמן שצריך להיות.

ענת מימון: עלתה בקשה, אפשרות לקבל נימוק או סירוב.

ענת מימון: הבנו שיש אי-מענה.

ענת מימון: אם יש סירוב, האם אפשר לנמק אותו.

ענת מימון: השגה או ערעור, זה עלה גם מהחברות וגם מהמשטרה שאמרה שהיא לא רוצה להיות הגורם האחרון בלי אפשרות ערעור.

ענת מימון: האם צריך לפנות לגבי כל אחד שוב ושוב, לכמה זמן ניתן אישור עובד ולמה כל פעם מגישים מחדש את רשימת כל העובדים כשיש שינוי ברשיון.

ענת מימון: השאלה של עובדים זרים שאנחנו כל הזמן יצאנו מנקודת הנחה שיש איסור להעסיק ופתאום גילינו שאין מניעה אז לבחון ואם צריך, להוסיף הוראה מפורשת בעניין.

ענת מימון: עובד שעובר בין בעלי רישון, האם צריך לאשר אותו מחדש או יכול לעבור עם האישור שקיבל אצל המעסיק הקודם.

ענת מימון: חבר הכנסת שפע דיבר על דיווח לוועדה, מעקב לגבי מתן היתרים ואם יש עיכובים.

ענת מימון: השאלה מי פונה – האם הפנייה תהיה באמצעות טופס מקוון של המעסיק למשטרה, האם יהיה דרך אחראי בטיחות, האם דרך משרד ממשלתי – זה משהו שגם צריך לבדוק, והשאלה של מדרג של עובדים – האם כל העובדים באשר הם צריכים אישור או רק עובדים שנמצאים במגע ישיר עם אותו חומר.

ענת מימון: אלה הנקודות.

שרן השכל: ננסה לגבש את המתווה.

שרן השכל: נפרסם אותו לכל המוזמנים, גם לכל מי שהיה היום בדיון, בימים הקרובים לקראת הדיון הבא כדי שנוכל לסגור את הפרק הזה.

שרן השכל: כאמור הדיון הבא יתקיים בשבוע הבא ביום שלישי מ-12:00.

שרן השכל: אנו מקווים שנצליח להגיע להסכמות ולהבנות, ולנעול את עניין פרק העובדים ואולי נספיק להתקדם לפרק נוסף.

שרן השכל: אבקש להוסיף כתוספת, אנחנו צריכים לתקן את סעיף 25 כפי שנאמר פה גם על-ידי יושב-ראש היק"ר יובל לנדשפט, נדרשים שם תיקונים בסעיף כדי שנוכל לאפשר את זה, להכניס בסוג של תוספת קטנה או בסוג של תקנות בתוספת, שניתנות לתיקון אם יהיו נהלים שונים בעתיד את העניין שכל מי שקיבל אישור לרשיון, בין אם זה מפעל או חקלאי, יהיה שם האדם שיוגדר שהיק"ר יעביר אותם פרטי קשר של האדם ליחידה במשטרה, כולל בתי מרקחת כמובן.

שרן השכל: אולי שווה אפילו לעשות סוג של נוסח, אולי התאחדות הרוקחות או מישהו שיהיה גורם מוסמך שם להעביר אותם אישורים של מי שרוצה כי אי-אפשר שכל הרוקחים ישלחו בקשות – צריך למצוא, כמו שיש לנו פה נגיד 30 חברות, יהיו 30 אנשים שיהיו מופנים.

שרן השכל: אי-אפשר להציף אותם במאות אנשים אז מישהו מוסדר שיעביר אותו נוהל כספת, שיהיה מוגדר בהנחיות, גם לאישור עניין עובדים זרים.

שרן השכל: אפשר אם המשרד לביטחון פנים ירצה להקשות לעניין עובדים זרים, שיבקשו אישור מהמשטרה המקומית לאי-עבר פלילי, זה דברים שהם מתקבלים בכל מדינה, גם באוסטרליה ובארצות הברית לא היתה בעיה להוציא אישורים להיעדר עבר פלילי.

שרן השכל: אם יש עובד זר, שיוכל להגיש אותו אישור, אם יהיה צורך, כך שיהיה ניתן להעסיק עובדים זרים.

שרן השכל: שאותו אישור, ברגע שעברו אותה בדיקת מסוכנות, יהיה תקף ללא פחות משנה, כפי שנאמר.

שרן השכל: לא כל חודשיים צריך לבדוק את כל החברה כולה, 200, 300 עובדים.

שרן השכל: בטח שזה מעמיס בצורה בלתי-רגילה על המשטרה.

שרן השכל: שיהיה תקף ללא פחות משנה, וכמובן שהנוהל יהיה העברת נוהל כספת לפי טבלאות.

שרן השכל: יועבר יחד עם העתק תעודת זהות למקרה הצורך אם יהיו תיקונים.

שרן השכל: בפנים, כאשר מחזירים את התשובה, שיהיה רשום, נגיד, נשלל מסוכנות, לא נשלל, או תהיה למשטרה אפשרות – המקרה מורכב, מבקשים ארכה של שבועיים לבדיקה נוספת, ואז תוספת לזמן שהוקצב להם, נגיד 14 יום, אם רואים שתוך כמה ימים, עוברים על הדברים האלה, נדרשת ארכה נוספת – הם שולחים תשובה: נדרשת ארכה נוספת, יקבלו אוטומטית נגיד ארכה נוספת של 14 יום, אבל לאחר 28 ימים, אם לא חזרה תשובה, ניתן יהיה להעסיק אותו עובד עד חזרת תשובה.

שרן השכל: אני מניחה שבמקרים של מסוכנות הדבר מהדהד בצורה מיידית, ולכן אותם מקרים שהם באמת מסוכנים, כשהם עובדים בחברה, ישר יאותתו ויחזירו תשובה שלילית.

שרן השכל: זה נכון לעכשיו.

שרן השכל: שבוע הבא כאן ב-12:00 ניפגש.

שרן השכל: אני מקווה שנוכל לסגור את פרק העובדים.

שרן השכל: אם יהיה לנו זמן, וכל גורמי המקצוע יישמעו, נוכל לעבור לפרק נוסף.

שרן השכל: נעדכן, ברגע שנפרסם.

שרן השכל: גם הפרק הנוסף שיהיה נדון על-מנת שכל הגורמים יהיו מוכנים גם לפרק הנוסף.

שרן השכל: אני מקווה שנוכל לעשות את זה.

שרן השכל: הישיבה תיקבע לשלוש שעות, כך שנקדיש כשעה וחצי לסיום הפרק ועוד שעה וחצי לדיון מקדים בפרק החדש.

שרן השכל: תודה רבה לכל הנוכחים, לכל מי שהגיע, לחברי הכנסת, גם חבר הכנסת יבגני סובה.

שרן השכל: הישיבה נעולה.